ועדת הכספים, כנסת 15, פרוטוקול מספר 269, 2001-06-04 10:00

ישראל כץ: בוקר טוב לכולם.

ישראל כץ: אני מצטער על העיכוב בפתיחת הישיבה.

ישראל כץ: אני מביא לדיון את נושא פנייתו של יושב ראש רשות השידור נחמן שי אליי לגבי אגרת טלוויזיה לשנת 2001 ולגבי תקציב רשות השידור.

ישראל כץ: נוסח המכתב מונח לפניכם ובו נכתב: "באישור שר האוצר, ולאחר התייעצות נוספת בשרה הממונה, חזר והחליט הוועד המנהל של רשות השידור, בישיבתו מיום 13.5.2001, לקבוע את שיעור אגרת הטלוויזיה לשנת הכספים 2001 בסך 517 ₪.

ישראל כץ: חלקה של האגרה המשולמת בתשלומים כקבוע בתקנות, תתעדכן בהתאם לעליית מדד כמפורט בנוסח ההודעה הרצ"ב.

ישראל כץ: אודה לך אם תביא את האגרה הנ"ל לאישורה של ועדת הכספים של הכנסת, כמתחייב מסעיף 32 א' לחוק רשות השידור.

ישראל כץ: " יש כאן גם דברי הסבר לגבי האגרה.

ישראל כץ: אני חייב לומר מספר משפטים בתחילת הדיון.

ישראל כץ: אני הצטרפתי לדיונים על רשות השידור רק משלב שכבר הייתה ועדת משנה שדנה בנושא ושהוקמה אד-הוק.

ישראל כץ: יש לי תחושה שהיא מתחזקת עכשיו לנוכח העובדה שאנחנו מקבלים למעשה תקציב דומה, אפילו זהה, שהיו כאן גורמים שעשו שימוש לרעה בוועדת כספים, במסגרת כל מיני ויכוחים שלא קשורים לוועדה, וניצלו את תום ליבה של הוועדה כדי לנהל קרבות בזירות אחרות.

ישראל כץ: הממשלה התכנסה ודנה והביאה בדיוק את אותו תקציב, מצבה של רשות השידור לא הוטב בינתיים, ונשמעו חלק מהטיעונים, לא על ידי מי שיושב כאן, ודאי לא על ידי היועצת המשפטית שלנו, אלא על ידי ייעוץ משפטי אחר.

ישראל כץ: מדוע אותם טיעונים לא נשמעו בממשלה?

ישראל כץ: ואם הם נשמעו, מדוע הממשלה למרות זאת החליטה ברוב גדול לאשר את תקציב רשות השידור?

ישראל כץ: אותם גורמים משפטיים מבחוץ באו אלינו ושמו אקדח לרקה שלנו ואמרו לנו כי אסור לנו לאשר וכי אנחנו עוברים על החוק.

ישראל כץ: קורים כאן דברים שעדיין לא נודעו כמותם, כי עובדה היא שלגבי אף גוף לא אמרו שיש לעצור את התקציב שלו ושיש לבדוק מה קורה איתו.

ישראל כץ: מתברר שכאשר כל מיני חיכוכים, שכנראה לא קשורים לגופו של התקציב, נפתרים, אז פתאום מגיעה לוועדה בקשה זהה לאישור על ידי רוב גדול בממשלה, עם הייעוץ המשפטי של הממשלה על כל זרועותיו.

ישראל כץ: אני לא רואה את נציגי הייעוץ הזה כאן היום, אבל הם עוד עלולים להופיע פתאום באמצע הישיבה ושוב להזהיר אותנו מפני קבלת החלטות.

ישראל כץ: היועצת המשפטית שלנו, בהתאם לנקודה מסוימת, הסבה את תשומת ליבנו וביקשה שהנושא יחזור מחדש לממשלה.

ישראל כץ: לכן, אני מציע שהרבה מהרוח הרעה או המיותרת שליוותה את הדיונים הקודמים תסור.

ישראל כץ: גם אין כאן ויכוח בין חברי הוועדה.

ישראל כץ: אין מישהו שהוא בעד שידור ציבורי ומישהו שהוא נגד.

ישראל כץ: כולם כאן בעד שידור ציבורי.

ישראל כץ: אפילו מר"צ היא בעד שידור ציבורי, כך אני מניח, למרות שנציגה הבכיר, מרכז האופוזיציה, הודיע כאן שהוא יצביע נגד.

אבשלום וילן: אדוני יושב ראש הוועדה, אני מתפלא עליך.

אבשלום וילן: לזכותך ייאמר כי אתה תמיד עצמאי בעמדותיך.

אבשלום וילן: אנחנו דרשנו מרשות השידור ומהממשלה לעשות סדר ופתאום עולם כמנהגו נוהג.

ישראל כץ: אני אומר את הדברים האלה דווקא בגלל שעמדותיי הן עצמאיות, עם כל הלויאליות המתחייבת לממשלה, ואני משתדל שהן תהיינה ענייניות, ולנוכח העובדה שמגיע אלינו בדיוק אותו תקציב, לאחר הרבה דיונים מרחיקי לכת שהיו כאן שבסופו של דבר לא הובילו לשום דבר.

ישראל כץ: הממשלה אחראית על רשות השידור, והיו לה כאן את כל הכלים והאמצעים לבדוק את הדברים.

ישראל כץ: ידוע שרשות השידור צריכה לעבור תוכנית הבראה וצמצומים, ומשרד האוצר צריך לתת את חלקו.

ישראל כץ: כבר דנו בנושאים האלה והיו דוחות בעבר וזה לב הבעיה.

ישראל כץ: זהו הדבר העיקרי שמונע מרשות השידור להיות גוף אפקטיבי שמתנהל כהלכה.

ישראל כץ: אף מנהל לא יכול להתמודד בניהול שלו עם אותה גיבנת שעוברת כבר הרבה דורות ממנהל למנהל, ולפעמים זה חוזר לאותו מנהל.

ישראל כץ: אני למשל, מכבד את ההתנגדות העניינית של ש"ס היום לאשר את התקציב, בגלל ערוצי קודש.

ישראל כץ: זו באמת התנגדות עניינית.

ישראל כץ: אני מכבד את חבר הכנסת וילן שחובר לש"ס בהתנגדות.

ישראל כץ: אני מקווה שלא בגלל אותן סיבות.

אבשלום וילן: סליחה כבוד היושב ראש, אנחנו עקביים לאורך כל הדרך.

אבשלום וילן: אני מוחה פה על הדברים.

אבשלום וילן: כל הוועדה, גם אתה היית איתנו, במשך שנתיים דורשת להוביל תוכנית הבראה, לגשת לאוצר ולבדוק איך נוצרו פתאום עודפים של קרוב ל-50 מיליון שקל מבלי שדווח, שזה בעצם עבירה על חוקי מדינת ישראל.

אבשלום וילן: אנחנו הלכנו לשיתוף פעולה.

אבשלום וילן: אנחנו רוצים אגרה, אנחנו רוצים רשות ציבורית.

אבשלום וילן: אבל פה עושים צחוק מוועדת הכספים.

אבשלום וילן: רשות השידור מצפצפת, הממשלה מצפצפת ואתה שקט.

ישראל כץ: חבר הכנסת וילן, אני אמרתי שאני מכבד את ההתנגדות.

ישראל כץ: אני מניח שאחרי שש"ס תפתור את בעיית ערוצי הקודש, אחרי שסייעת להם אולי לעכב, אתה תשמח על הדבר הזה כי תרמת לו את חלקך.

אבשלום וילן: זה שימוש ציני ופוליטי.

אבשלום וילן: אנחנו נגד ערוצי הקודש.

אבשלום וילן: אתה מנצל פה את הוועדה להצית אש זרה.

אבשלום וילן: דווקא בימים אלה אתה מצית אש זרה.

אבשלום וילן: יש לי ויכוח עם ש"ס לא מהיום בנושא ערוצי הקודש, ואנחנו מנהלים אותו בצורה הוגנת.

אבשלום וילן: אל תערב שמחה בשמחה.

אברהם הירשזון: אדוני היושב ראש, האם אתה רוצה לומר שאם אנחנו לא נצביע היום, אז יש סיכוי שיאשרו להם את ערוצי הקודש?

ישראל כץ: יכול להיות.

ישראל כץ: אני חתום על החוק ואני מודה שאני לא נכנסתי לכל פרטיו.

ישראל כץ: אני בהחלט בעד שיהיה ביטוי גם לאוכלוסיות כאלה ואחרות, אבל אני נגד להתנות את זה בהצבעת תקציב רשות השידור.

ישראל כץ: כרגע היה עודף תקציב.

ישראל כץ: חלק אומרים שהוא בגובה של 43 מיליון, ויש גירסה שהעודף הוא בגובה של 16 מיליון.

ישראל כץ: ברוך השם, העודף כבר נמחק עקב התלאות שהתקציב הזה עובר בוועדה ובממשלה, בעיקר.

ישראל כץ: אני בטוח עכשיו שהרשות כבר לא תסיים בעודף את השנה כי אחוז הגבייה יפחת, והם יחזרו להיות גוף נורמלי עם גירעונות.

ישראל כץ: לא יעלה על הדעת שתבואו לכאן עם יתרונות בעתיד, אלא רק עם גירעונות.

אבשלום וילן: מאבטחים שמסכנים את חייהם לא זוכים לביטוח חיים וכאשר הם שובתים הם מפוטרים.

אבשלום וילן: אדוני היושב ראש, אתה נותן יד לזה שמאבטחים צעירים נותנים הגנה ואין להם ביטוח.

ישראל כץ: חבר הכנסת וילן, אני זוכר גוף שקיבל 21 מיליארד שקל מחיקת חובות, וגם השקיע כספים בחוץ לארץ, וגם מעשים פליליים במדינת ישראל ולא באו לבדוק כל דבר לפני שאישרו.

אבשלום וילן: כבוד היושב ראש, אם זו הרמה, תודה רבה לך.

ישראל כץ: אני מציע לא לתפוס את רשות השידור הזו ולהגיד שמצד אחד אני בעד השידור הציבורי, אבל מצד שני, עקב כל מיני דברים לתפוס את התקציב הזה כבן ערובה, לא בצורה עניינית ומקדמת.

אבשלום וילן: כבוד היושב ראש, יש החלטות ועדת משנה.

אבשלום וילן: הוועדה הזו בחרה ועדת משנה.

אבשלום וילן: האם שמעת את יושב ראש ועדת המשנה, את חבר הכנסת לנגנטל?

אבשלום וילן: האם אתה יודע שמאבטחים אין להם ביטוח בימים כאלה?

ישראל כץ: חבר הכנסת וילן, אני מבקש ממך, למרות שזה נושא מאוד אידיאולוגי בעינך כנראה, לתת לי לסיים את דבריי.

ישראל כץ: אין שום ועדת משנה לנושא רשות השידור.

ישראל כץ: הוקמה ועדה הד-הוק.

ישראל כץ: אני שאלתי גם את חבר הכנסת שאול שמחון שהוא כבר שר החקלאות, והוא אמר לי רק לפני שבוע את אותם הדברים, שהוועדה הוקמה אד -הוק.

ישראל כץ: בכל מקרה, אני הבהרתי כי הנושא עובר למליאת הוועדה.

ישראל כץ: אני כיבדתי את עבודת ועדת המשנה עד כדי כך שגם יושב ראש הוועדה שהייתה, דיווח ואפילו אימצנו את מסקנות הוועדה.

ישראל כץ: זה דבר שלא תמיד קורה.

ישראל כץ: הדיון עבר למליאת הוועדה.

ישראל כץ: זכותם של כל החברים כאן להיות שותפים בדיון.

ישראל כץ: ועדת משנה, גם אם היא הייתה קיימת, היא לא באה כתחליף לוועדה.

ישראל כץ: לכן אני מציע לא לעשות כאן מעשה פוטש.

ישראל כץ: כבר ראיתי מכתבים בשם ועדות שקיימות או לא קיימות שנשלחים לממשלה כביכול בשם ועדת הכספים.

ישראל כץ: בואו נשמור על הכללים, בייחוד בנושא שאין ביננו ויכוח אידיאולוגי עליו.

אבשלום וילן: נשלח מכתב לידיעת ראש הממשלה כחבר ועדת כספים, כי נעשים מעשים שבל ייעשו, ושיטפל בזה.

ישראל כץ: כחבר ועדת הכספים תשלח מה שאתה רוצה, אבל אין כאן שום ועדה שהיא תחליף לוועדת הכספים.

ישראל כץ: זכותו של כל אחד להיות בעל דעה ממניעים כאלה או אחרים.

ישראל כץ: אני רק אומר שוב שמי שהוא בעד שידור ציבורי צריך להבין את משמעות הדבר עכשיו.

ישראל כץ: אני הצבעתי בעד ביטול האגרה כאשר חבר הכנסת בני אלון הציע את זה, אבל אז הוצעו אלטרנטיבות.

ישראל כץ: אבל אי אפשר להגיד: אני בעד שידור ציבורי, ולנצל את התקציב כאשר הוא בא באמצע שנה, כדי לנסות ולפתוח כאן את כל הדברים מחדש בלי לקבוע מדיניות אלטרנטיבית.

ישראל כץ: ככה לא מתנהלת ועדה, וכל עוד אני יושב ראש הוועדה היא תתנהל בצורה עניינית.

ישראל כץ: רשות השידור היא לא בת ערובה בידי פוליטיקאים.

ישראל כץ: אין לנו עניין להחזיק את אנשי רשות השידור.

ישראל כץ: עלול להיות כאן עירוב תחומים משום שיש גם כאן עניין עיתונאי.

ישראל כץ: לעומת זאת, יש בעיות עקרוניות לגבי אזורים שהעלו כאן חברים, כולל חבר הכנסת שירי ויצמן ואחרים, שנתייחס אליהן.

ישראל כץ: אבל אני לא אתן לבוא עכשיו בהזדמנות הזו ולהתחיל לפעול מכל מיני שיקולים ולשרת כל מיני גופים שפתאום נאלמו דום כאן בתוך הוועדה.

ישראל כץ: אני לא ראיתי את אותם גופים אוסרים על הממשלה לאשר את זה בישיבת הממשלה, בטיעון שזה לא חוקי, אבל אלינו לוועדה הם באו מבחוץ.

אבשלום וילן: לאילו גופים אתה מתכוון?

ישראל כץ: אני אמרתי כל מיני גופים משפטיים.

ישראל כץ: אני לא רוצה להרחיב ולגעת כאן בשמות.

ישראל כץ: הם ידעו לבוא לכאן, לשלוח פתקים, ולומר שזה לא חוקי ולהזהיר אותנו כחברי כנסת, אבל בממשלה הם לא ידעו לבוא ולומר את הדברים.

ישראל כץ: הממשלה החליטה, הממשלה ידעה את הנתונים.

ישראל כץ: היו כאן אנשים מתחום הייעוץ המשפטי שבאו והזהירו אותנו מדברים כאלה ואחרים, וגם אז שאלתי אותם, אם זה כך, מדוע אתם לא פונים לממשלה שתמשוך את החוק?

ישראל כץ: והם התחמקו מתשובה.

ויצמן שירי: גם בממשלה יושבים פוליטיקאים.

אברהם הירשזון: אדוני היושב ראש, אתה אומר פה דברים חמורים ואני כחבר הוועדה מזדעזע לשמוע את זה.

אברהם הירשזון: אבל מצד שני, אתה לא מציין את שמות הגורמים.

אברהם הירשזון: אני חושב שזה צריך להיחקר בצורה ברורה.

ישראל כץ: אין לי כאן עניין אישי, אני מדבר באופן עקרוני.

ישראל כץ: גורמים מתוך מערכת הייעוץ המשפטי של הממשלה עשו שימוש ציני בוועדה הזו וניסו לעשות כאן דברים שהם לא עשו בממשלה בעת הדיון הראשון וגם בעת הדיון האחרון בממשלה.

ישראל כץ: כי אם הדברים שהם אמרו כאן נכונים, הם היו צריכים להגיד אותם בממשלה והם היו צריכים למנוע מהשרים להצביע כי השרים באמת כפופים להם, בניגוד לנו שאנחנו לא כפופים להם.

ישראל כץ: ופתאום, הם נאלמו דום.

ישראל כץ: לכן, יש לי כאן יותר מתחושה שניסו להשתמש בוועדה.

ויצמן שירי: האם היועץ המשפטי לממשלה שלח היום את נציגו?

ישראל כץ: אני שמח שלא.

ישראל כץ: יש לנו יועצת משפטית.

ישראל כץ: היום אין את הטיעון שהממשלה לא יודעת את הנתונים שזה היה הטיעון שבהחלט בגללו אנחנו נענינו לחוות הדעת של היועצת המשפטית של הכנסת ושל הוועדה.

ישראל כץ: היום, כל הנתונים ידועים והביאו בדיוק את אותו תקציב.

ישראל כץ: אז מה קרה פתאום עם כל ההזהרות האלה?

ישראל כץ: מה קרה עם הדברים הנוראים שתיארו לנו כאן?

ישראל כץ: אנחנו לא בדקנו שום גוף אחר שבא לכאן לאישור בצורה כזו.

ישראל כץ: התחושה הזו שמאחר ומדובר ברשות שידור, ומאחר ומדובר באיזה רצון לשלוט על הגוף הזה או לאלץ אותו לעשות דברים, אז תוך כדי אישור התקציב נכנסו כאן אלמנטים אחרים.

ישראל כץ: אלה הדברים שהיו לי להגיד.

ישראל כץ: אני אבקש בהמשך הישיבה לאשר את התקציב הזה של רשות השידור.

ישראל כץ: אנחנו נשמע עכשיו הבהרות לגבי חלק מהדברים האחרים.

ישראל כץ: למשל, לגבי תוכנית הבראה, ולגבי הנגב, שהם דברים נכונים מאוד.

ישראל כץ: הדברים האחרים נתונים בתחום אחריות הממשלה.

ישראל כץ: יש שרה ממונה, יש שר ממונה.

ישראל כץ: כולם ממונים.

ישראל כץ: אנחנו גם רוצים לראות תוצאות.

ישראל כץ: אנחנו גם רוצים לראות את משרד האוצר פועל לפי החלטת הוועדה לממן גם את אותה פרישה של עובדים, שזה היה חלק בלתי נפרד מהחלטות הוועדה.

ישראל כץ: אני מבקש מנציגי רשות השידור להציג את הדברים בקצרה, כי הדברים כבר נאמרו והתקציב הוא אותו תקציב.

אבשלום וילן: אולי כדאי שנשמע מה השתנה מאז הדיון הקודם?

ישראל כץ: מה השתנה אתה יכול לבקש מהממשלה לשאול את עצמה.

ישראל כץ: אני מסתכל על הגוף הזה כמו אל כל גוף שמובא בפנינו.

ישראל כץ: כאשר מגיע נושא מעיין החינוך התורני או נושא משק החלב, אני מנסה לקבל תיאור כללי של הדברים.

עופר חוגי: סליחה, זה לא אותו הדבר.

עופר חוגי: רשת מעיין החינוך התורני עברה תהליך הבראה.

עופר חוגי: רשות השידור לא עברה תהליך הבראה.

ישראל כץ: אז הממשלה תדאג לזה.

עופר חוגי: היא לא דואגת.

עופר חוגי: היו"ר ישראל כ"ץ: יש כאן

עופר חוגי: תקציב רשות שידור וצריך להתייחס אליו כמו כל דבר.

עופר חוגי: אם יש למישהו ראיות למעשים פליליים שילך למשטרה.

עופר חוגי: אנחנו ביקשנו לפני שנה תהליך הבראה, הבטיחו שייעשו זאת אבל לא עשו כלום.

עופר חוגי: מה פתאום שנאשר את תקציב רשות השידור?

מוסי רז: אדוני היושב ראש, האם מותר לנו להצביע נגד?

מוסי רז: מהדברים שלך משתמע שאסור לנו להצביע נגד.

ישראל כץ: אתה בוודאי יכול להצביע נגד.

ישראל כץ: ההערות שלי היו בעיקר לעניין הפרוצדורה והמהות שקשורה לפרוצדורה.

ישראל כץ: היה כאן הליך מאוד מורכב עם ועדות ותתי ועדות, וועדות לא פורמליות וכן פורמליות, ומכתב פרטי ומכתב כוועדה, תהליך שאני לא נתקלתי בו בשום תחום אחר.

ישראל כץ: אני מבקש להתייחס לנושא הזה כמו אל כל נושא אחר שמונח לפנינו.

ישראל כץ: על רקע זה אמרתי את הדברים.

ישראל כץ: אין ועדות משנה, אין קרבות בודדים.

ישראל כץ: כל חבר כנסת וכל סיעה יכולים להביע את דעתם.

ישראל כץ: אני אומר שוב, אין ועדת משנה.

ישראל כץ: היא לא הוקמה באופן קבוע ואין צורך.

ישראל כץ: המליאה דנה בנושא הזה.

ישראל כץ: לוועדת הכספים אין מדיניות כפולה.

ישראל כץ: זכותי כיושב ראש הוועדה להחליט שכל הדיונים בנושא רשות השידור יהיו במליאת הוועדה.

ישראל כץ: אני חושב שחשוב שכל החברים יהיו שותפים בזה.

ישראל כץ: חברי האופוזיציה בראשות חבר הכנסת וילן, וחבר הכנסת לנגנטל וחבר הכנסת פריצקי, יכולים להתנגד גם כאופוזיציה ככל דבר.

אבשלום וילן: אני לא מבין את הביקורת שלך.

אבשלום וילן: אנחנו הבאנו לכאן את מנכ"ל משרד ראש הממשלה הקודם מר קוצ'יק.

אבשלום וילן: הייתה ועדת משנה.

אבשלום וילן: אנחנו עברנו תהליך ארוך לפני שנה ואישרנו.

אבשלום וילן: באו השנה וביקשו מאיתנו לאשר.

אבשלום וילן: אנחנו אמרנו כי כולנו רוצים לאשר, אין פה אופוזיציה קואליציה, אבל אי אפשר לעשות צחוק מהוועדה.

אבשלום וילן: אני רוצה להציע הצעה לסדר.

אבשלום וילן: אני מציע שקודם יהיה הדיון ואחר כך נשמע את מחירי הקנייה.

ישראל כץ: כל הערה משפטית שתהייה תישקל בכובד ראש, ובוודאי שכל אחד ישקול כל הערה אחרת.

ישראל כץ: אבל כל מה שהיה עד עכשיו והפיכת הוועדה לחלק ממאבקי כוח חיצוניים, נא להוריד את זה מסדר היום.

ישראל כץ: אנחנו נשמע עכשיו הערה פרוצדורלית של היועצת המשפטית.

אנה שניידר: הוועדה נמצאת עכשיו במצב שהונח לפניה תקציב רשות השידור לצורך הפעלת הסמכות החוקית שלה לאשר אותו או לא לאשר אותו על פי החוק.

אנה שניידר: הואיל והיה מה שהיה בעבר, נראה לי שיש צורך לקבל הבהרות מהממשלה מדוע תקציב שהובא היום הובא באותה מתכונת לפני שהוועדה מחליטה, כי אחרת הוועדה אין לה כלים להחליט לגבי התקציב הזה.

ישראל כץ: נציג רשות השידור, בבקשה.

12961: התקציב מתגלגל והולך כבר שלושה חודשים בין הממשלה ובין ועדת הכנסת, ועדת המשנה.

12961: התוצאה העיקרית מהדיונים הארוכים האלה היא שהרשות נקלעה למצוקה כספית אמיתית שעלולה לשבש עד כדי הפסקת הפעילות, דבר שלא עולה על הדעת.

12961: אני אומר את זה באופן כללי ואני אומר את זה במיוחד בימים האלה כאשר החיוניות של שידורים, ובמיוחד של שידורים ציבוריים, גדולה מאוד.

אבשלום וילן: האם פניתם לקבל מימון ביניים מהאוצר?

12961: פנינו לקבל מימון ביניים מהאוצר והתשובה הייתה שלילית.

יוסף יצחק פריצקי: האם שר האוצר נימק את תשובתו או שהוא אמר לא?

12961: הוא אמר שהוא מוכן לאפשר לתקציב לעבור כמו שהוא.

12961: מימון ביניים הוא לא יכול להעמיד.

12961: זו הייתה התשובה שהוא נתן.

12961: הייתה לנו מחשבה שאפשר יהיה לממן מימון ביניים את הרשות לתקופת מעבר, תוך כדי קיום בדיקות, אבל עמדת שר האוצר הייתה שזה או או.

12961: כלומר, הוא העמיד את זה בצורה ברורה, ולכן קיבלנו את עמדתו שעדיף להעביר את התקציב כולו ולא להשאיר את הרשות ללא משאבים.

ישראל כץ: אני מברך את השרה דליה איציק, הממונה על רשות השידור על כך שהיא הגיעה לישיבה.

12961: כיום למעלה מחמישה חודשים אחרי תחילת שנת הכספים ובהעדר גביית אגרה, יש לנו חלק מההכנסות, בערך מחצית מההכנסות, וזה לא מספק.

12961: אנחנו היום עומדים במצב שאנחנו בקושי רב משלמים משכורות.

12961: ספקים אינם מקבלים תשלומים תקופה ארוכה.

12961: זו מצוקה שמחייבת פתרון מהיר.

12961: בתקופה שחלפה אנחנו לא באנו בתקציב גופו, אלא בתקציב המיוחד של 43 מיליון שקלים שהוזכר בשעתו כעודפים מהשנה הקודמת.

12961: גם ההחלטות שקיבלנו בעניין הזה טורפדו בינתיים מאחר שהאוצר התערב בתהליך וכפה עלינו לחלק אותם בצורה שונה.

12961: כ-20 מיליון שקל מהסכום הזה מיועדים כרגע לתשלום עבור ריבית מצטברת והולכת על הלוואה גדולה שנלקחה בשעתו כדי לממן את מתחם רשות השידור בשערי צדק, ועוד סכום מסוים האוצר הודיע שהוא לא יעמיד לרשותנו.

12961: הוא אמור להעמיד לרשותנו כהחזר עבור אגרה לאוכלוסייה של אזרחים ותיקים.

12961: ההחזר הזה קוצץ.

יוסף יצחק פריצקי: מה זאת אומרת שהאוצר מודיע שההחזר קוצץ?

אבשלום וילן: האם זה מופיע בתקציב 2001?

12961: בדף האחרון שלפניכם זה עדיין לא מופיע.

12961: זה בינתיים השתנה וזה אושר בממשלה במתכונת הזו.

אבשלום וילן: אני לא ממשלה, אני ועדה עצמאית.

יוסף יצחק פריצקי: יושב יו"ר הרשות ואומר משפט שאני לא תופס אותו.

יוסף יצחק פריצקי: יש חוק בישראל שהוא חוק האזרחים הותיקים.

יוסף יצחק פריצקי: החוק הזה קובע תקצוב.

יוסף יצחק פריצקי: האם אתה רוצה לומר לי שעכשיו משרד האוצר בניגוד לחוק שאומר לתקצב, אומר לא, אני לא אתקצב אותו, כי עכשיו גילו 43 מיליון?

12961: לא.

12961: האזרחים הותיקים לא ירגישו בהבדל.

12961: מאחר וברשות השידור נמצא עודף בשנה שעברה, חלקו של העודף הוא לתשלום הריביות, וחלקו הרשות תישא בתשלום הזה במקום הסיוע של האוצר.

יוסף יצחק פריצקי: מה פתאום?

אבשלום וילן: אבל את סעיפי רשות השידור אנחנו מאשרים והשאלה היא האם האוצר יכול לעשות שינויים בתקציב רשות השידור בלי שקיבל שזה אישור ועדת הכספים.

אבשלום וילן: גברתי היועצת המשפטית, האם אני צודק?

אנה שניידר: ועדת הכספים מאשרת את התקציב הסופי.

יוסף יצחק פריצקי: דובר שיהיה עודף תקציב.

יוסף יצחק פריצקי: גם המנכ"ל ביקש את זה, בעיקר לתוכנית הבראה של רשות השידור להוצאת עובדים.

יוסף יצחק פריצקי: מה שסוכם פה עם האוצר היה שיימצא תקציב נוסף.

יוסף יצחק פריצקי: האוצר יביא כסף ממקורותיו והכסף הזה צריך לתקצב תוכנית פיטורין וייעול ברשות השידור.

יוסף יצחק פריצקי: עכשיו מה?

יוסף יצחק פריצקי: לקחו את התקציב הנוסף ואמרו עם זה תחזירו ריבית ומהאזרחים הותיקים.

יוסף יצחק פריצקי: אני הבנתי, אני כבר יודע איך להצביע.

12961: ההחלטה המקורית של ועדת הכספים של הוועד המנהל הייתה להועיד 20 מיליון לתוכנית ההבראה.

יוסף יצחק פריצקי: ההחלטה הייתה להועיד 20 מיליון שקל לתוכנית ההבראה מתוך ה-40 מיליון האלה והאוצר אומר לא.

יוסף יצחק פריצקי: אני הבנתי.

12961: אני רוצה להודיע כאן שהוועד המנהל מינה בודק חיצוני, רואה החשבון מר קובי גינצבורג, שגם נמצא איתנו בישיבה היום.

12961: הוא קיבל מנדט רחב לבדוק את ההתנהלות הכספית של הרשות בנושאים רבים לתקופה יחסית ארוכה לאחור, על מנת שנוכל לפתור הרבה סימני שאלה שהיו לנו לא רק לגבי העודף התקציבי, אלא לגבי נושאים אחרים שקשורים בהתנהלות הכספית של הרשות.

12961: רואה החשבון נכנס לתפקידו ולצערי בינתיים הוא עושה אותו במידה חלקית בלבד.

אבשלום וילן: למה?

אבשלום וילן: האם לא משתפים איתו פעולה?

אבשלום וילן: האם אנשי רשות השידור משתפים איתו פעולה?

12961: בשלב זה עדיין לא בהיקף הדרוש.

12961: אני מקווה שהפעילות שלו תהיה לפי הפורמט.

12961: הוא צריך עד סוף חודש אוגוסט להגיש דו"ח מלא לוועד המנהל ולהציג בפנינו את הממצאים שלו.

12961: אנחנו גם קיבלנו שורה של החלטות בגופים הציבוריים שמיועדות להגביר את הפיקוח על ההוצאות השוטפות של הרשות, כדי שנוכל לוודא שמה שקרה בשנה הקודמת, העודף וכדו', לא יקרה שוב.

12961: אנחנו רוצים בהחלט שתהיה לנו מידה גדולה של מעורבות בפעילות הכספית של הרשות.

אורי פורת: המצב העובדתי הוא שרשות השידור היא המוסד הציבורי היחידי במדינת ישראל שגם אחרי חצי שנה לאחר תקציב 2001 אין לה תקציב.

אורי פורת: אני לא מכיר תקדים כזה בכל גוף ציבורי במדינה מאז שהמדינה קיימת.

אורי פורת: אני מבקש מהוועדה הנכבדה לקחת בחשבון את העובדה שבשעה זו רשות השידור היא עם אפס מזומנים בקופה, והחוב לספקים ולנותני שירותים הוא כבר עבר את ה-120 מיליון וזאת כתוצאה מחוסר היכולת שלנו לגבות את האגרה שהיא המרכיב העיקרי בהכנסות הרשות מאז תחילת השנה.

אורי פורת: דחיות נוספות באישור התקציב משמעותן סגירת רשות השידור וזה לא משנה איך מכנים את המהלך הזה.

אורי פורת: החודש עוד הצלחנו איך שהוא לשלם שכר לעובדים, אבל לא לפני שמס הכנסה עשה עימנו חסר והסכים לדחות את התשלום בגין שכר העובדים בשלושה שבועות.

אורי פורת: אחרת, יכול להיות שברגע זה ממש הרשות לא הייתה מתפקדת.

אורי פורת: אני רוצה להזכיר, רבותיי חברי הכנסת, כי אין עוד גוף ציבורי אחד במדינת ישראל שהוא כל כך מבוקר כמו רשות השידור.

אורי פורת: לא יכול להיות בשידור מצב שבו שקל אחד יזוז ממקום למקום מבלי שתהיה עליו ביקורת.

אורי פורת: אנחנו כפופים בביצוע התקציב לפיקוח של ועדת הכספים של מליאת רשות השידור, לפיקוח של הוועד המנהל של רשות השידור, לפיקוח של המבקרת של רשות השידור, לפיקוח של מבקר המדינה, לפיקוח שלכם, לפיקוח של הממשלה.

עופר חוגי: לנו אין כלים לפקח עליכם.

אורי פורת: אם אתם לא מפקחים אז מה אתם עושים?

אורי פורת: אני מניתי את כל הגורמים שעוסקים בפיקוח על רשות השידור, בעיקר בתחום התקציבי שלה ובתחום ביצוע התקציב.

אורי פורת: כשאנחנו מחליטים להעביר תקציב אז זה מין ריטואל קבוע של ויה-דולורוזה.

אורי פורת: אנחנו מכינים את התקציב בחודש ספטמבר ולקראת סוף השנה מגישים אותו לאישור האוצר, ורק כאשר האוצר נותן את החותמת, אנחנו לוקחים את התקציב הזה ומחזירים אותו לרשות השידור כדי שוועדת הכספים שלה והוועד המנהל שלה יאשר, ואחרי האישור הזה הולכים לממשלה כדי שהיא תאשר, ואחרי שהממשלה מאשרת מעבירים אותו לכנסת כדי שהוועדה הנכבדה הזו תאשר.

אורי פורת: אם מקימים פה ועדת משנה לענייני רשות השידור, אז מחכים שהוועדה הזו תאשר, ואחרי שהוועדה הזו עשתה את מלאכתה מחזירים את התקציב הזה למליאת ועדת הכספים ורק אז אם יש אישור אפשר להתחיל לגבות אגרה.

אורי פורת: אני לא מכיר שום גוף ציבורי, לא בארץ, בעולם, שצריך לעבור ויה-דולורוזה כזו כל שנה מחדש מחודש ספטמבר.

אורי פורת: כאשר יש לנו מזל, אז איכשהו בחודש ינואר פברואר יש לנו תקציב ואפשר להתחיל לגבות את האגרה ואפשר להתחיל לתכנן לא רק לטווח קצר, אלא גם לטווח ארוך.

אורי פורת: מה שקרה בשנה האחרונה הוא דבר חסר תקדים.

אורי פורת: אחרי כל מה שתיארתי לכם, אחרי שעברנו את כל המסננת הארוכה הזו של בקרה וביקורת, אנחנו כבר חצי שנה בשנת 2001 ועדיין אין לנו תקציב ועדיין אין לנו אגרה, והקופה שלנו ריקה והחובות לספקים הולכים ותופחים כל יום מחדש.

אורי פורת: אם אנחנו משדרים זה רק בגלל שהתברכנו בספקים ובנותני שירותים שעובדים איתנו כבר הרבה שנים והם מתחשבים במצבנו הבלתי נסבל.

אורי פורת: הם מחכים שהתקציב יאושר כדי שנוכל להחזיר להם את החובות שלהם.

אורי פורת: יש למעלה מ-120 מיליון חובות לספקים פרטיים.

אורי פורת: זהו מקור הכסף שאיתו יכולנו להמשיך לעבוד בחצי שנה האחרונה.

אורי פורת: אבל גם כאן יש גבול.

אורי פורת: אנחנו מתחילים לקבל תביעות משפטיות צודקות של ספקים שהכסף שמגיע להם מתעכב ומתעכב הרבה מעבר לסביר.

אורי פורת: זה המצב העובדתי שאנחנו עומדים בפניו כרגע כאשר צריכים לאשר או לא לאשר את תקציב רשות השידור לשנת 2001, כאשר אנחנו נמצאים בחודש יוני.

אורי פורת: גם אם תאשרו את התקציב היום, ואני מאוד מקווה שזה מה שיקרה, חצי שנה חלפה ונגרמו בה נזקים בלתי הפיכים.

אורי פורת: אנחנו נצטרך בחצי שנה הבאה לעסוק בעיקר בשיקום ההריסות של החצי שנה שחלפה.

אורי פורת: יש נזקים שכבר אי אפשר לתקן.

אורי פורת: היכולת שלנו לגבות את האגרה באותו קצב ובאותה ההעמקה שהיינו בה בשנה שעברה, היכולת הזו כבר לא קיימת.

אורי פורת: הרי אחד מהמקורות לעודף התקציבי שבגללו התחוללה כל השערורייה הגדולה הייתה קשורה בעובדה שאנחנו בשנה שעברה הצלחנו להעמיק את הגבייה.

אורי פורת: הצלחנו לאתר את משתמטי תשלום אגרה, וההפרש בין מה שגבינו בגבייה בשנה שעברה לבין מה שגבינו לפני שנתיים היה 30 מיליון שקל ויותר.

אברהם הירשזון: מה המשמעות לגביכם אם התקציב לא יאושר היום?

אורי פורת: חברים יקרים, אני רוצה שתדעו שאם התקציב לא יאושר היום, וזה לא סתם איום, אז תוך יומיים שלושה רשות השידור נסגרת, כאשר היא מותירה אחריה חובות של למעלה מ-120 מיליון שקלים.

אורי פורת: זה מה שייקרה.

אורי פורת: לא הייתה לזה הצדקה.

אבשלום וילן: שר אוצר מדינת ישראל יכל היה לתת מימון ביניים.

אבשלום וילן: אל תהלך עלינו אימים.

אבשלום וילן: שר אוצר כוחני מכופף יו"ר ועדה ואתה מהלך עלינו אימים.

אורי פורת: רשות השידור הוא גוף גדול ומורכב הכולל רדיו מצוין בעשר רשתות, והוא כולל שני ערוצי טלוויזיה, ודווקא בחצי שנה הזו שהוא במצוקה הגדולה, הוא מגלה סימני התאוששות מופלאים.

אורי פורת: זו הפעם הראשונה מאז שערוץ שניים עלה לאוויר ב-1993 שהערוץ הראשון נותן לו fight אמיתי.

אורי פורת: כל מי שעוקב אחרי טבלאות הרייטינג יודע שמשהו חיובי וטוב קורה לערוץ הראשון בחצי השנה הזו של המצוקה, וזו תוצאה של השקעות ומאמצים שהשקיעו עובדי רשות השידור שנתיים קודם לכן.

אורי פורת: את הפירות של ההשקעה אתה רואה במקרה הטוב אחרי שנה, במקרה טוב אחרי שנתיים.

אורי פורת: מה שאתם רואים היום גם ברדיו וגם בטלוויזיה, הם פרי השקעות שנעשו לפני שנתיים.

אורי פורת: הנזקים של חצי השנה האחרונה יבואו לידי ביטוי בלוח המשדרים של שנה הבאה, מפני שלא יכולנו להפיק שום דבר חדש כאשר בקופה אין כסף.

אורי פורת: אני רוצה להזכיר לכם, רבותיי חבר הכנסת, כאשר התחילו הדיונים על תקציב 2001 של רשות השידור, פורסמה סנסציה כאילו גילו חבוי במקום סתר עודף תקציבי של 43 מיליון שקל שכביכול לא דווח בשום מקום, ובמקרה גילו את המטמון הזה.

אורי פורת: האינפורמציה שהוצגה בצורה כזו היא האינפורמציה היותר לא אמיתית שאפשר להעלות על הדעת.

אורי פורת: קודם כל, לא הסתירנו שום דבר.

אורי פורת: אמרנו, ואפילו בגאווה אמרנו, שנגמור את שנת 2000 בעודף תקציבי ולא בגירעון כפי שצפו לנו, והגירעון הזה היה אמור להיות אותו גירעון שצומח מהעובדה שלא הצלחנו להוציא 200 עובדים כפי שרצינו, מפני שלא קיבלנו מהאוצר את הסיוע לצורך ביצוע משימה כזו.

אורי פורת: בשנה שעברה, בשולחן הזה, ישבו נציגים של האוצר, ישבו נציגים של משרד ראש הממשלה, ישב מנכ"ל משרד ראש הממשלה מר קוצ'יק, והתחייבו כאן בכתב שהאוצר ומשרד ראש הממשלה יעזרו לרשות השידור בהוצאת 200 עובדים החוצה.

אורי פורת: שום דבר לא נעשה.

אורי פורת: לא קיבלנו שום סיוע.

אורי פורת: רק בפברואר האחרון, סיכמנו עם האוצר על איזשהו סיוע כדי שיאפשר לפחות התחלה של תהליך הוצאת עובדים מחוץ למערכת.

אורי פורת: היה צפוי לנו גירעון של 50 מיליון.

אורי פורת: אנחנו עשינו כל מאמץ אפשרי לפתח מקורות הכנסה נוספים כדי שלא נגמור את השנה בגירעון, וכנראה שעשינו עבודה לגמרי לא רעה מפני שמעבר לכיסוי הגירעון נותרה לנו יתרה של עוד 43 מיליון, וכשבאנו לאישור התקציב בממשלה לא הסתרנו דבר מאף אחד.

אורי פורת: הודענו כבר באותה ישיבה של הממשלה שיש לנו עודף תקציבי של 25 מיליון.

אורי פורת: הדברים נמסרו לשר האוצר ולפקידיו, וכאשר הממשלה לנו את תקציב 2001, עודף תקציבי של 25 מיליון היה ידוע.

אורי פורת: מה שקרה הוא שבין אישור הממשלה לאישור ועדת הכספים חלפו שלשה שבועות שבהם סגרנו את הספרים וגילינו שיש עוד 18 מיליון שעל קיומם לא ידענו, ולא יכולנו לדעת.

אורי פורת: כלומר, ההפרש בין מה שהיה בממשלה ובין מה שהובא לאישור לא היה 43 מיליון, כפי שהוצג לכם, אלא היה רק 18 מיליון.

אורי פורת: זה בקושי 2% מתקציב רשות השידור.

אורי פורת: זה בקושי חמישה ימי עבודה של רשות השידור.

אורי פורת: רבותיי, אני לא רוצה להיכנס לפרטים איך הגענו למצב הזה, למרות שיש פה הרבה מאוד פרטים.

אורי פורת: אני מבין שקמה מהומה גדולה כאילו רשות השידור גומרת את שנת אלפיים עם גירעון גדול ואז רוצים לדעת לאן נעלם הכסף.

אורי פורת: אבל, המצב הוא הפוך.

אורי פורת: רשות השידור גמרה את שנת אלפיים עם יתרון קטן, עם עודף קטן.

אורי פורת: לפני חצי שנה מצבה של רשות השידור למרות כל בעיותיה, יחסית היה מצב טוב.

אורי פורת: היו לנו קופות מלאות בכסף, אפילו היה לנו עודף תקציבי שהיה מיועד להפקות מקור ולפיתוח אמצעים לציוד מודרני, והחובות לספקים שאפו לאפס.

אורי פורת: עברה חצי שנה ואין כסף בקופה, והחובות לספקים כבר עברו את ה-120 מיליון.

אורי פורת: מה קרה בחצי שנה שממצב כספי מצוין של רשות השידור הגענו כמעט לפשיטת רגל?

אורי פורת: אם מישהו רוצה לחקור אז נושא לחקירה, אבל אני לא מציע לאף אחד לעשות זאת.

אורי פורת: רשת השידור סבלה מספיק בחצי שנה האחרונה.

אורי פורת: באין תקציב ובאין אגרה, אנחנו בכל זאת עשינו כל מאמץ אפשרי, אפילו מעבר לאפשרי כדי להמשיך ולתפקד, כדי שהציבור לא ייפגע, כדי שהשידור לא ייפגע, כדי שהעובדים לא ייפגעו.

אורי פורת: אבל, עד כאן.

אורי פורת: אי אפשר יותר.

אורי פורת: זה סוף הדרך.

אורי פורת: אני מקווה שיהיה לנו תקציב, לפחות החל מהחצי השני של השנה הזו, שאיתו ניתן יהיה איכשהו לשקם את ההריסות ולעמוד על הרגליים ולצאת לדרך המלך תוך כדי ביצוע תוכנית ההבראה, ואני מקווה שהאוצר הפעם כן יעזור לנו.

אורי פורת: הפרוגנוזה של רשות השידור שואפת לחידלון, ואני לא מעלה על דעתי שחברי הכנסת הנכבדים יתנו את ידם למהלך או להצבעה שמשמעותה חיסול רשות השידור הציבורי.

אורי פורת: בישיבה הראשונה של ועדת הכספים הועלתה כאן רשימה שלימה של התחייבויות שרשות השידור קיבלה על עצמה לפני שנתיים והיא כאילו לא קיימה.

אורי פורת: אנחנו הגשנו לכם רשימה והוכחנו ש-80% ממה שהתחייבנו קיימנו, למעט מקרה אחד וזה המקרה של האולפן בבאר-שבע שעליו אנחנו מרגישים אשמים בדיוק כמו חבר הכנסת שירי ויצמן שהעלה את הנושא הזה.

מיכאל נודלמן: לא הוא העלה את הנושא הזה, אלא חבר הכנסת פיני בדש בזמנו, ארבע-חמש שנים לפני כן.

אורי פורת: אני מדבר על השנה האחרונה.

ויצמן שירי: האם אני יושב על המנדט של הליכוד בתוך הסיעה?

אברהם הירשזון: זה לא עניין סיעתי.

אורי פורת: אין שום הצדקה שמבין כל אזורי הארץ לא יהיה אולפן טלוויזיה בבאר שבע, בירת הנגב.

אורי פורת: על זה לא היה אף פעם הויכוח.

אורי פורת: הקושי בביצוע המשימה הזו היה קושי יוניוניסטי.

אורי פורת: הוא לא קושי תקציבי, בוודאי לא קושי שקשור בקבלת החלטה מדינית.

אורי פורת: אנחנו רוצים שיהיה אולפן בבאר שבע בדיוק כמו שיש לנו אולפן בתל-אביב, בירושלים ובחיפה.

אורי פורת: לא יעלה על הדעת שכל אזור הנגב, שהוא אזור חשוב מאוד ושיש בו הרבה מאוד התרחשויות, בעיקר חיוביות, לא בא לידי ביטוי.

עופר חוגי: אמרו שיש שם אולפן ושהוא נסגר.

עופר חוגי: תסבירו למה הוא סגור?

אורי פורת: לפני שנה, כעת חיה, נסעה הנהלת רשות השידור יחד עם חבר הכנסת שירי ויצמן לבאר שבע, ויחד עם ראש העיר נפגשנו עם כל הכתבים המקומיים, ודיברנו על העוול שנעשה לנגב במשך שנים.

אורי פורת: דיברנו על הצורך לתקן את העוול הזה.

אורי פורת: הבטחנו והתחייבנו לתקן אותו בהקדם האפשרי, והדבר לא צלח.

אורי פורת: למה?

אורי פורת: לא מפני שלא רצינו, לא מפני שאנחנו יודעים להבטיח ולא יודעים לקיים, אלא מכיוון שיש לנו במדינה הזו גם בעיה שנקראת יוניון.

אורי פורת: אנחנו את שלנו עשינו.

אורי פורת: אולפן יש, סיבים אופטיים שחוברו לאולפן, מצלמות יש, רק ועד ההנדסה אמר שבגלל איזה הסכם שיש לו מלפני שלושים שנה, כאשר עבדו בפילם, הם לא יאשרו להעביר שידור בסיב אופטי, שזו הדרך המודרנית והיעילה ביותר.

אורי פורת: זו הדרך גם המתוקנת והזולה ביותר.

אורי פורת: למרות שיחות שהיו לנו עם ההסתדרות שנתנה להם גיבוי והדבר הזה לא הצליח.

אורי פורת: אני רוצה לומר כאן כי הכאב של חבר הכנסת שירי ויצמן אינו שונה מהכאב שלנו, כאשר מדובר בקיפוח של בירת הנגב.

אורי פורת: אני אומר לכם, תוך חודשיים ימים יהיה שידור בסיב אופטי מהאולפן שלנו בבאר שבע.

אורי פורת: לא יעזור שום דבר לאף אחד.

אורי פורת: לא ליוניון, ולא להסתדרות מפני שאין לזה שום הצדקה.

אורי פורת: אם הטכנאים שלנו לא ירצו להפעיל את השידור בסיב אופטי, אנחנו ניקח טכנאים מקומיים מבאר שבע והם יפעילו את זה.

ישראל כץ: זו הודעה חד-משמעית לוועדה מטעמך כמנכ"ל רשות השידור?

אורי פורת: דיברנו עם האיגוד המקצועי שנותן להם את הגיבוי.

אורי פורת: ניסינו, השתדלנו, לא הצלחנו.

אורי פורת: נעבור לצורת טיפול אחרת.

אורי פורת: לא יכול להיות שאיזשהו איגוד מקצועי ינסה לכפות על איזשהי הנהלה לעבוד על פי כללים שהיו נהוגים לפני שלושים שנה, כאשר כל הציוד כבר השתנה.

אורי פורת: עכשיו זו בעיה שלנו.

אורי פורת: ניסינו, לא הלך.

אורי פורת: ננסה דרך אחרת ושם זה ילך.

אורי פורת: זאת ועוד, היו לנו פגישות גם עם היושב ראש, נחמן שי, ועם ראש העיר.

ויצמן שירי: לפני שאתה מגיע לדבר על הפגישה עם ראש העיר, אני רוצה שתחדד את העניין ובמידה ובכל זאת לא יסכימו הטכנאים מה יהיה?

ויצמן שירי: הרי גם אם משדרים בבאר שבע, מישהו בירושלים צריך לקבל את השידור.

ויצמן שירי: מה יהיה אם הטכנאים יחליטו שהם לא מקבלים את השידור של הסיב האופטי לאולפן בירושלים?

ויצמן שירי: מה אז עושים?

ויצמן שירי: אתה אמרת בצורה ברורה, במידה וזה לא יהיה, שמצידי יסגרו את כל רשות השידור.

ויצמן שירי: אני רוצה שזה יהיה בתוך הפרוטוקול.

אורי פורת: מי שמנהל את רשות השידור זוהי ההנהלה ולא ועדי העובדים, עם כל הכבוד לוועדי עובדים.

אורי פורת: לוועדי עובדים יש תפקידים חשובים מאוד, אבל התפקיד לנהל הוא בידי ההנהלה.

אורי פורת: אם הם לא ירצו לשדר, אז לא יהיה שידור בכלל.

ישראל כץ: ההודעה היא ברורה, כפי שאני הבנתי אותה.

ישראל כץ: בתוך חודשיים, לכל המאוחר, מודיע מנכ"ל רשות השידור בהתחייבות בלתי חוזרת, ייפתח שידור מבאר-שבע, כולל סיב אופטי וטכנאים ואלו יהיו טכנאים בדרך כזו או אחרת.

אברהם הירשזון: המשמעות של הדבר הזה שאם אין הסכם עם האיגוד המקצועי של רשות השידור, בעקבות ההחלטה הזו אתה סוגר את רשות השידור ומאפיל את כל המסך.

ישראל כץ: בהחלט, הרי מה האלטרנטיבה?

אבשלום וילן: כבר לא משנה אם נאשר לא נאשר, כי ברביעי לאוגוסט ערוץ 1 נסגר.

איתן כבל: מה עם האולפן בקריית שמונה?

איתן כבל: ישראל, תכניס לו גם את האולפן בקריית שמונה.

ישראל כץ: תאמין לי שאם יש צורך אנחנו גם נעשים חוקים בעניין הזה.

ויצמן שירי: לי יש התחייבות לפני שנה וחצי, בתקציב הקודם.

אברהם הירשזון: אם זה לא בוצע עד היום זה בגלל האיגוד המקצועי שהתנגד לעניין.

ויצמן שירי: מה זה מעניין אותי?

ויצמן שירי: שלא ייקחו אגרה מתושבי הנגב.

ויצמן שירי: אני מבקש התייעצות סיעתית בכל מקרה לפני ההצבעה.

ישראל כץ: 100%.

ויצמן שירי: חבר הכנסת הירשזון, אתה לא היית כאן לפני שנה וחצי בישיבת ועדת הכספים הקודמת.

ויצמן שירי: יש התחייבות כתובה של הוועד המנהל, של מנכ"ל רשות השידור, של הנהלת רשות השידור, ובא המנכ"ל לבאר שבע ואמר כאן שזה פשע ועוול.

ויצמן שירי: על זה אין ויכוח.

ויצמן שירי: אני גם אומר להם: אם אתם לא מסוגלים לדאוג שיהיו חמש עובדים מתוך 1,600 עובדים, בנגב שזה 60%, כאשר חלק מהנגב זה גם גוש קטיף וגם 120 אלף בדוויים, וכן כל אזור רמת חובב, ואף אחד לא יודע מה קורה שם כתוצאה מזה שיש איזשהו ועד שהוא מנהל את רשות השידור.

ויצמן שירי: אני לא צריך לתת יד לתקציב רשות השידור.

ויצמן שירי: היה דיון במשרד של ישראל בעקבות בקשה שלך, היושב ראש, יחד עם המנכ"ל.

ויצמן שירי: הוא אמר שזה לא בסדר ושהוא מתחייב.

ויצמן שירי: אני אמרתי לו: גם אז התחייבת ועדיין אין כלום, והוא אמר שזה יהיה תוך חודש בצורה ברורה.

ויצמן שירי: אתם יודעים מה?

ויצמן שירי: אם אנחנו מחכים עשר שנים, נחכה עוד חודש, זו לא בעיה.

ויצמן שירי: אני רוצה אולפן בבאר שבע לא בגלל שאני רוצה להופיע בתוכניות.

ויצמן שירי: לא, חד וחלק.

ויצמן שירי: הוא ידע שבחיים לא הרמתי לו טלפון, ושיקום איזה כתב ויגיד שאני הרמתי לו טלפון.

ויצמן שירי: אני רק אומר שמי שגובה 40 מיליון שקל אגרה מתושבי הנגב, במיוחד כשיש בניין שמשלמים עליו שכירות וארנונה והוצאות חשמל.

ויצמן שירי: הבניין הזה סגור וכבר עשר שנים משלמים שכירות על הבניין הזה.

ויצמן שירי: אני לא רוצה להמשיך לדבר מה המשמעות של הדבר, כי בכל גוף ציבורי אחר מישהו היה צריך להסביר למה זה קורה.

ויצמן שירי: אני רוצה אולפן בבאר שבע.

ויצמן שירי: שלא נדע מצרות, אבל כאשר היה הפיגוע בתל-אביב ידעו כולם לשדר לעולם לאחר שבע דקות.

ויצמן שירי: בנגב זה לא קורה משום שלוקח ארבע שעות, במקרה הטוב להוריד ניידת לנגב, ואז כבר כל הסיפור איבד מהאפקט שלו.

ויצמן שירי: אף אחד לא עושה לי טובה.

ויצמן שירי: למעשה, אני חבר הכנסת היחיד במדינת ישראל שקיבל מנדט נטו מתושבי הנגב.

ויצמן שירי: אני לא חייב לא לממשלת ברק, לא לממשלת שרון ולא לוועדה.

ויצמן שירי: אני חייב רק לתושבי הנגב.

ויצמן שירי: אני דורש דברים הגיוניים.

ויצמן שירי: לא ביקשתי ערוצים שקשורים בי ובפוליטיקה שלי.

ויצמן שירי: לכולם יש עניין כאן בחבל ארץ שלם שבו יש עולים חדשים, מצביעי ש"ס וליכוד, קצת מצביעי מר"ץ, בדווים ואנשי מפלגת העבודה.

אברהם הירשזון: אני אצביע היום בעד התקציב, אבל למרות הכל אני מזהיר אותך ואומר לך שזה לא יהיה בעוד חודשיים.

ויצמן שירי: אני נתתי פעם אחת לחי אחת, לגבי הלחי השנייה אלוהים גדול.

ויצמן שירי: היות ולפני הדיון בוועדה דיברתי עם כל האנשים שלנו, מהן הסיבות האמיתיות שאני מצביע נגד התקציב.

ויצמן שירי: היות ואני ישבתי איתכם וקיבלנו כל מיני התחייבויות, אני מבקש לא להצביע.

ויצמן שירי: אני מבקש התייעצות סיעתית.

ישראל כץ: יהיה פסק זמן להתייעצות בכל מקרה.

ישראל כץ: חבר הכנסת וילן, בבקשה.

אבשלום וילן: אני מנסה להוריד קצת את הווליום ולחפש מוצא.

אבשלום וילן: כבוד היושב ראש, אני מרגיש שאנחנו נמצאים במדינת עולם שלישית בכל מה שקשור לרשות השידור.

אבשלום וילן: האם אותנו אתה צריך לשכנע שצריך רשות שידור ציבורי ושהרייטינג של ערוץ אחד עלה עכשיו?

אבשלום וילן: אתם יודעים מה?

אבשלום וילן: להצלחה של הערוץ בחודשים האחרונים אחראים כולם, גם העובדים וגם המנהלים.

אבשלום וילן: מבחירות שנת 99, כל פעם שהנושא הזה עולה כאן בוועדה, אנחנו באים ואומרים שצריך כמה מאות עובדים לפנסיה מכובדת.

אבשלום וילן: כולם יודעים שהרשות חולה.

אבשלום וילן: יש דרישה מהאוצר להשתתף בתוכנית הבראה ודורשים להקציב תקציבים כפי שצריך.

אבשלום וילן: אני הלכתי למנכ"ל ודיברתי על נושא הספורט, והוא אמר לי: אין לי גרוש.

אבשלום וילן: הייתה הקצאה של 12 מיליון שקל.

אבשלום וילן: עובדה שבכל אופן נמצאו פה 45 מיליון.

אבשלום וילן: עכשיו בא האוצר ולוקח את זה ומודיעים לנו על קיצוצים.

אבשלום וילן: אני בעד אולפן בבאר שבע.

אבשלום וילן: אני לא מוכן שתהיה פה אווירת שוק.

אבשלום וילן: בושה וחרפה איך שהעסק הזה מתנהל.

אבשלום וילן: בישיבה הקודמת אמרנו תביאו רואה חשבון ונגיע להסכם, אבל לא רוצים.

אבשלום וילן: מה קרה כאן?

אבשלום וילן: קודם כל היה ריב בין יושב הראש והמנכ"ל.

אבשלום וילן: אני שומע שבכלל לא פותחים בפני רואה החשבון את הספרים.

אבשלום וילן: אם גוף ציבורי לא עובד על פי החוק אז זו עבירה.

מוטי לוי: זה לא נכון שלא פותחים לו את הספרים.

מוטי לוי: פותחים בפניו את כל הספרים ונותנים לו את כל הנתונים שהוא צריך.

אבשלום וילן: היו פה רמזים שלא הוכחשו.

אבשלום וילן: כבוד המנכ"ל, שנה אחרי שנה אתה מופיע פה.

אבשלום וילן: אתה אומר: ידיי כבולות, ידיי כבולות.

אבשלום וילן: שר האוצר אומר שלא מעניין אותו כלום.

אבשלום וילן: בממשלה כולם בובות.

אבשלום וילן: שני נציגי מר"ץ מוכנים לתמוך בתקציב בתנאי אחד שיבוא הנה שר האוצר ויגיד: חברים יקרים, אני מקבל ברצינות את מה שהוועדה הזו דורשת במשך שנתיים.

אבשלום וילן: גמרנו עם המריחות, גמרנו עם העולם השלישי.

אבשלום וילן: כאן זה לא כמו במדינות דרום אמריקה שבהן מורידים ידיים בכוח.

אבשלום וילן: שר האוצר צריך לומר: אני מוכן לשים כסף לתוכנית הבראה.

אבשלום וילן: אני רוצה רשות ציבורית צודקת.

אבשלום וילן: אני אתן ביניים מימון עד שהוא יסתדר ואני רוצה לראות תוכנית הבראה.

אבשלום וילן: הוא צריך להיות גבר במובן החיובי של המושג ושיבוא לטפל בבעיות.

אבשלום וילן: אדוני היושב ראש, אני דורש ממך שיבוא הנה מחר שר האוצר ויגיד: אני מוכן ללכת לתוכנית הבראה, אני מוכן להתייחס לדרישות שלכם ברצינות ואז נצביע פה אחד בעד התקציב.

אבשלום וילן: אף אחד לא רוצה להחזיק פה בני ערובה.

ישראל כץ: אנחנו לא יכולים לכפות על שר האוצר להגיע.

עופר חוגי: אם הוא לא יבוא לפה, אנחנו נצביע נגד כל בקשה שלו ונפיל אותה.

עופר חוגי: אנחנו נדאג שיהיה פה רוב להפיל כל הצעה שלו.

אבשלום וילן: אני נגד השיטה הזו.

אבשלום וילן: אני חושב שבקשות ענייניות צריך להעביר, אלא שאי אפשר לעשות לנו כיפוף ידיים.

ישראל כץ: סליחה, אני רוצה לעשות היום את כל הרביזיות שתקועות.

ישראל כץ: זה נגד בגלל זה ואתה נגד בגלל זה, וכך נראים הדברים בשיתוף פעולה.

עופר חוגי: אם שר האוצר צוחק עלינו, אנחנו נצחק עליו פעמיים.

ישראל כץ: אני מציע לא להשתמש בביטויים כאלה.

אבשלום וילן: שר האוצר צריך להתייחס פעם אחת ברצינות לנושא רשות השידור.

אבשלום וילן: אין כאן עניין מפלגתי ולאף אחד משרי האוצר הקודמים ולשר האוצר הנוכחי לא איכפת מרשות השידור וככה זה נראה.

ישראל כץ: אני לא רוצה לחזור לדברים שלי מתחילת הדיון שכוונו בדיוק לעניין הזה.

ישראל כץ: כל אחד צריך לחשוב בדיוק על המשמעויות של העמדות שלו.

ישראל כץ: אם העניין הזה יידחה ביומיים אז זה יהיה חמור, ואם זה יידחה ביותר זמן אז יכול להיות שכבר לא יהיה שידור ציבורי.

אבשלום וילן: למאבטחים אין ביטוח חיים.

אבשלום וילן: ב-120 אלף שקל אפשר לפתור את הבעיה.

אבשלום וילן: מאבטחי רשות השידור, שנלקחו מחברה פרטית, יוצאים לשטח מבלי שיהיה להם ביטוח חיים.

אבשלום וילן: המאבטחים האלה שבתו כי החברה הפרטית לא רוצה לבטח אותם.

אבשלום וילן: יכול להחליט מנכ"ל רשות השידור שהוא לא מעסיק חברה פרטית שלא נותנת ביטוח חיים למאבטחים.

אבשלום וילן: לכתבים יש ביטוח חיים, אבל ילדים שעומדים בקו האש הראשון לא מבוטחים למרות המצב הביטחוני במדינת ישראל, ואחר כך יקימו על כך ועדת חקירה.

אבשלום וילן: ב-24 שעות אפשר לפתור את הבעיה הזו.

אבשלום וילן: במקום לטפל בשטויות שיטפלו בדברים הרציניים.

ישראל כץ: אני מציע שהשרה דליה איציק תאמר את דברה.

דליה איציק: אדוני יושב ראש ועדת הכספים, אדוני יושב ראש הוועד המנהל של רשות השידור, אדוני המנכ"ל, חבריי חברי הכנסת.

דליה איציק: אין מדינה אחת בעולם שהאוצר פקס שולח לחברי ועדת הכספים, שולח לחברי הממשלה או שולח ליושב ראש הוועד המנהל ולמנכ"ל רשות השידור, ומעניש אותם על כך שרחמנא ליצלן יש קצת יותר כסף ברשות השידור.

דליה איציק: וראה איזה פלא, כל אחד מכם כאן יושב ומידי פעם מאשר, ולא מידי פעם, יש כאלה שלוחשים שיותר מידיי פעמים אנחנו מאשרים מקומות תקציביים גרעוניים גם של ראשי ערים וגם של רשויות, מבלי להניד עפעף ולא מענישים אותם.

דליה איציק: אף אחד לא מקים ועדת חקירה למה הם גרעוניים.

עופר חוגי: זה לא נכון.

עופר חוגי: יש ועדה קרואה להרבה ראשי רשויות.

דליה איציק: העובדה היא שיש כאן רצון להקים ועדת בדיקה או חקירה על זה שיש פה יותר כסף, מוזרה מאוד בעיניי.

דליה איציק: אין צל של ספק שחלק מהטענות שלכם צודקות, וחלק מהטענות שלכם ראיות.

דליה איציק: אבל, את מי אתם מענישים?

דליה איציק: האם אתם מענישים את רשות השידור?

דליה איציק: האם אתם חושבים שלנחמן שי יש כוח מול פקידי האוצר?

דליה איציק: האם לכם יש כוח מול פקידי האוצר?

דליה איציק: תסתכלו לי בעיניים, האם לי יש כוח מול פקידי האוצר?

ויצמן שירי: לנו יש.

ויצמן שירי: בוודאי שיש לנו כוח.

דליה איציק: לא אמת.

אבשלום וילן: שרי אוצר שהם פקידים ממונים מנהלים את מדינת ישראל?

אבשלום וילן: לפי דעתי, את וחברייך לא יכולים לשבת יום אחד בממשלה כזו, אם פקידים שהם לא גוף נבחר ציבורי מנהלים באמת המדינה.

אבשלום וילן: את אומרת כאן דבר חמור מאין כמוהו.

אבשלום וילן: שר האוצר מפעיל אותם, בלעדיו אין להם מטרייה.

דליה איציק: חבר הכנסת וילן, אני מאוד מתנצלת על כך שאני מגלה לך סוד שכבר קיים 53 שנה.

דליה איציק: בקדנציה הקודמת אתם הייתם בשלטון הזה שהאוצר עשה כבתוך שלו.

דליה איציק: מכל מקום זו סוגיה אחרת.

דליה איציק: למה נדרשתי לה?

דליה איציק: נדרשתי לה בשל סיבה אחת.

דליה איציק: יש עכשיו אופציה אחת והיא להרוס את השידור הציבורי.

דליה איציק: זה להיות או לחדול.

דליה איציק: מדוע?

דליה איציק: במשך השבוע האחרון אין כבר ביפרים לעובדי הרדיו כי אנשי השירותים למינהם לא מוכנים יותר לשלם.

דליה איציק: הספקים לא מוכנים.

דליה איציק: התקופה היא לא תקופה כל כך שקטה כפי שידוע לכם.

דליה איציק: הרי מה הכוח של כולנו להתערב ברשות השידור?

דליה איציק: אנחנו משלמים מניה.

דליה איציק: אנחנו משלמים אגרה שהיא מניה.

דליה איציק: יש לנו מניות.

דליה איציק: הרי אתם לא הייתם מעיזים להגיד מילה על הערוץ השני, אף על פי שהם קנו את הזיכיון הזה, ואף אחד מאיתנו לא מעיז לצייץ.

דליה איציק: למה?

דליה איציק: כי הם עושים כבתוך שלהם בגלל שהמחוקק בשיטתו איפשר להם.

דליה איציק: ופה, כל אחד עושה את החשבונות שלו.

דליה איציק: חלק מהחשבונות האלה הם מערכתיים והם ראויים, וביננו לבין עצמנו, חלק מהחשבונות הללו הם לא בדיוק מי יודע מה.

דליה איציק: עכשיו יש שתי אופציות.

דליה איציק: אופציה אחת היא להגיד לאוצר: סליחה חברים, אנחנו לא נותנים לכם לנהל את העסק.

דליה איציק: אני מציעה שתעשו את זה עם התקציב שלי במשרד המסחר והתעשייה.

דליה איציק: קחו את התקציב הזה ותתחילו לטפל בו מאפס.

דליה איציק: אני מתנדבת לבוא לפה בכל שעה שתקראו לי ואם יש צורך אז גם שבוע שלם אני מתנדבת לעשות רק את זה.

דליה איציק: אני מציעה לקחת משרד אחר.

דליה איציק: הניחו עכשיו לרשות השידור.

דליה איציק: כפי שאתם יודעים, בעוד שבועיים אני כבר לא אכהן בתפקיד הזה.

דליה איציק: אני מסתכלת על הנושא הזה בזווית ראייה של אימא ושל מחנכת.

דליה איציק: השידור הציבורי מאוים.

דליה איציק: לא נעים לי להגיד, אבל אנחנו רואים פעם אחר פעם שידורים שהם תת רמה והם בעיקר לא בערוץ הראשון.

דליה איציק: מה אפשר לעשות?

דליה איציק: אבל עם עובדות אי אפשר להתווכח.

דליה איציק: הערוץ הראשון מכה שוק על ירך את הערוץ השני במשך חודשים רבים בתנאים לא תנאים.

דליה איציק: גם כשמבקרים מותר להגיד חצי מילה טובה.

דליה איציק: מותר לנו, אנחנו אנשי ציבור.

דליה איציק: מותר לנו גם לטפוח על השכם.

אבשלום וילן: למה רואה חשבון שמונה לא מגיש דו"ח אחרי שלושה חודשים?

עופר חוגי: את יודעת כמה כוח אדם יש לערוץ השני מול הערוץ הראשון?

עופר חוגי: תבדקי מהו כוח האדם אחד מול השני.

דליה איציק: עופר, תאמין לי שאני ממש לא צריכה את העזרה שלי.

דליה איציק: תאמין לי שאני שוחה בנושא הזה קצת כמוך.

עופר חוגי: אבל שנתיים לא עשיתם כלום.

דליה איציק: יש הרבה אבטלה ברשות השידור.

דליה איציק: יש אבטלה גלויה, לא סמויה.

דליה איציק: כל אחד יודע היכן האבטלה, גם המנכ"ל וגם יושב הראש.

דליה איציק: יש תוכנית הבראה ברשות השידור, אבל מי שהפריע לה היה בעיקר האוצר ולא מישהו אחר.

דליה איציק: זה לציטוט ולהקלטה.

דליה איציק: אני מתכוונת לאוצר לדורותיו, על כל מפלגותיו.

דליה איציק: במשך שנים השידור הציבורי עניין את האוצר כשלג דאשתקד.

דליה איציק: מי שירק שם דם זה אני בעיקר.

דליה איציק: זה לא אומר שהנהלת רשות השידור עשתה את כל שיעורי הבית, וזה לא אומר שהנהלת רשות השידור עשתה את כל המוטל עליה.

דליה איציק: היא יכלה לעשות הרבה יותר.

דליה איציק: היא הייתה יכולה לעשות ולהגיע למצב שלא היינו צריכים להידרש לו עכשיו.

דליה איציק: בגלל זה, לא צריך ברגע זה לומר להם: חברים, לכו הביתה.

דליה איציק: אני רוצה לבקש מכם להיות מספיק אחראים.

דליה איציק: בפתח ישנו ערוץ שלישי שמבטיח לנו הבטחות.

דליה איציק: אני רוצה להזכיר לכם אילו הבטחות הבטיחו לנו כאשר הקימו את הערוץ השני.

דליה איציק: אמרו לנו שתהיה תחרות ושזה ישביח את הערוץ הראשון.

דליה איציק: לא רק שזה לא השביח, זה רק גרם לתחרות איומה כאשר הרייטינג הוא האל שלנו.

דליה איציק: זה הולך עכשיו להיות כך עם הערוץ השלישי, אבל זה יהיה פי כמה יותר גרוע.

דליה איציק: אתם יודעים כמה פעמים אומרים לי שיש להפריט את הערוץ הראשון?

דליה איציק: נמכור את זה לזכיינים, נרוויח הרבה כסף.

דליה איציק: מי צריך רדיו ממלכתי?

דליה איציק: מי צריך טלוויזיה ממלכתית?

דליה איציק: הרבה חברים בבית הזה, ההפרטה הפכה להיות האלוהים שלהם.

דליה איציק: אל תשחקו לידיים, כי אנחנו רואים ראייה אחת.

דליה איציק: במובן אחד אנחנו רואים עין בעין והוא שהשידור הציבורי הוא משמעותי מאוד.

דליה איציק: אתם מדברים על הבודק, נכון שהיו בעיות, זה לא סוד.

דליה איציק: אני ואם זה לא קרה, זה יקרה.

דליה איציק: על אחריותי שזה יקרה.

דליה איציק: אבל זה לא הסיפור.

דליה איציק: בואו נהיה אחראים.

דליה איציק: נניח שהאוצר לא היה מספיק אחראי.

דליה איציק: האם אנחנו צריכים להיות שותפים שלו בעניין הזה?

דליה איציק: אני מציעה שתתפסו את המשרד שלי כבן ערובה ואני אגב מתייחסת לזה בכל הרצינות.

דליה איציק: אני מציעה לכם בהזדמנות החגיגית הזו לא לעשות חשבונות פרטיים.

דליה איציק: אני גם מכירה כמה חשבונות של כמה מחבריי פה.

דליה איציק: זה רוצה תוכנית מסורתית, והשני רוצה רדיו מסורתי.

דליה איציק: העובדה שאנחנו יכולים להתערב ברשות השידור היא חשובה בשל העובדה שאנחנו משלמים אגרה שהיא מניה.

דליה איציק: צריך לאשר את האגרה הזו.

דליה איציק: צריך לנזוף באוצר.

דליה איציק: צריך לקרוא לו פעם אחת ולעשות שם סדר.

דליה איציק: ברשות השידור היו 40 מיליון שקל.

דליה איציק: יואל שיושב כאן

דליה איציק: בפקס הסביר לי שהוא לוקח 20 מיליון שקל כי האגרה של כל אחד מאיתנו הלכה לביטחון.

דליה איציק: לציבור לא אומרים את האמת.

דליה איציק: לא אומרים לו שאת הכסף שהוא שילם בעד האגרה הועבר לביטחון, ואתה אדוני המנכ"ל, תהיה בעונש על כך שהשארת קצת יותר כסף.

דליה איציק: זה לא מינהל תקין, זה לא ראוי וזה לא בסדר.

ויצמן שירי: אני לא הבנתי בדיוק את העניין הזה.

דליה איציק: אני אסביר לך.

דליה איציק: היה עודף ברשות השידור, ויואל נווה שלח פקס.

דליה איציק: האם אני צודקת, יואל?

יואל נווה: ממשלת ישראל.

דליה איציק: לא ממשלת ישראל, יואל נווה.

יואל נווה: ממשלת ישראל החליטה לפני אישור תקציב רשות השידור, במסגרת ההחלטות על שינויים בתקציב 2001, שבמידה רבה ובמוקדם יביאו את תקציב הביטחון והנושא יגיע לוועדת הכספים, להעביר 20.3 מיליון שקל מהתקציב שייועד להשתתפות הממשלה בהנחות שהרשות נותנת על פי חוק אזרחים ותיקים לייעוד אחר, מתוך ההנחה שברשות השידור יימצא גם בשנת 2001 עודף מעבר למה שמתואר פה.

דליה איציק: במילים לא פרלמנטריות, האוצר פשוט זינב לו את הכסף, אף על פי שהכסף הזה הוא אגרה של האזרחים.

דליה איציק: לקחו את האגרה של האזרחים ונתנו אותה לייעוד אחר.

יואל נווה: זה לא נכון.

יואל נווה: זה לא אגרה.

דליה איציק: זו כל האמת, מתקציב כזה או אחר.

דליה איציק: אגרה היא לא תקציב של האוצר.

דליה איציק: יש הרבה מה לעשות ברשות השידור.

דליה איציק: בסך הכל, רשות השידור אין לה במה להתבייש.

דליה איציק: לפיכך, אני מציעה לשים את הכל בצד.

דליה איציק: יש לכם הרבה הזדמנויות לעשות חשבונות עם האוצר.

דליה איציק: תמצאו הזדמנות אחרת, שימו את כל הדברים האחרים בצד.

דליה איציק: בואו נאשר את התקציב לשנה הזו.

ישראל כץ: תודה רבה.

ישראל כץ: לפני המשך הדיון, אני רוצה להודיע כי אנחנו נשתדל לקיים את ההצבעה בשעה 1:00, ובשעה 1:30 נעשה את הרביזיות על כל מה שמונח בוועדה.

נחום לנגנטל: באין ספור דיונים שהיו כאן בוועדה ובהצעות סדר במליאה דיברתי על כך שהשידור הציבורי הוא דבר מאוד חשוב ולכן צריך מאוד לעזור לו.

נחום לנגנטל: בשלב מסוים הקפדתי לא לתפוס פוזיציה במריבות האישיות שהיו קיימות בתוך רשות השידור.

נחום לנגנטל: וכאשר פעם אחת אני מעדתי ודיבר איתי המנכ"ל בטלפון, מייד הוראתי להוציא הודעה הפוכה לגמרי, עם התנצלות שלי.

נחום לנגנטל: אני לא רוצה לתפוס צד בשאלה מי טוב ומי לא טוב, מי אשם ומי לא.

נחום לנגנטל: כל זה לא שייך בכלל לעניין.

נחום לנגנטל: אדוני היושב ראש, זכותך כמובן לקיים את הדיון במליאת הוועדה.

נחום לנגנטל: זכותך כיושב ראש לקבוע את סדר היום של הוועדה ואת זמני הדיונים.

נחום לנגנטל: לדעתי, אני חושב שהשתמשת כקרדום לחפור בעניין הזה של סמכותך כיושב ראש.

נחום לנגנטל: אין לי ספק שברשות התקנון.

נחום לנגנטל: אני רק אומר לך שאל תלין אם אחר כך חברי כנסת יכתבו מכתבים לכל מיני אנשים.

נחום לנגנטל: באופן עקרוני, אין להם ברירה.

נחום לנגנטל: הם מרגישים שאם אין דיון כאן ומונעים מהם את אפשרות הדיון בוועדה, אז לא נותר להם אלא לעשות את מה שהם עושים.

נחום לנגנטל: זו זכותם.

ישראל כץ: כמה שאני לא אחפור עם אותו גרדום שאתה מדבר עליו, אני לא אגיע לעומק החפירות שאתה כבר עשית בעניין.

ישראל כץ: אני רק דיברתי רק על המסגרת העקרונית של ועדת הכספים וועדות המשנה.

נחום לנגנטל: אני שאלתי את היועצת המשפטית.

נחום לנגנטל: אני לא עשיתי דבר אחד בלעדיה כאן.

נחום לנגנטל: היא יכולה להעיד על זה.

נחום לנגנטל: היא אמרה לי מה לעשות ומה לא לעשות.

נחום לנגנטל: לא עשינו שום דבר בלעדיה כאן בעניין הזה, אבל אתה מנעת מאיתנו את הדיון.

נחום לנגנטל: הדיון פה הוא לא דיון אם יש פה בעיות משפטיות כמו שאתה אמרת, או לא.

נחום לנגנטל: הוועדה היא לא טריבונל שיפוטי.

נחום לנגנטל: היא טריבונל שהיא לא שיפוטי.

נחום לנגנטל: אם יש בעיות שיפוטיות אז כל אלה שאמונים על חוק במדינת ישראל צריכים לעשות מה שצריך.

נחום לנגנטל: אנחנו לא עוסקים בנושא השיפוט, אלא בפיקוח המהותי של מה שאנחנו חושבים שיש לדון בו, וזה מה שעשינו כאן.

נחום לנגנטל: לא הייתה בעיה רק בעודף התקציבי.

נחום לנגנטל: אנחנו גם כתבנו את הדברים בכתב.

נחום לנגנטל: אחת מהעילות הייתה גם על הדבר הזה, על ה-50 43 מיליון.

נחום לנגנטל: אנחנו אמרנו שזו סטייה גדולה מאוד מתכנון תקציבי שהיא מגיעה כמעט ל-18% מהתכנון המקורי.

נחום לנגנטל: אמרו מה שאמרו, זו לא הנקודה המרכזית.

נחום לנגנטל: דיברנו, אמרנו, זה חלק מהעניין.

נחום לנגנטל: למיטב ידיעתי, עד לרגע זה לא נעשה משא ומתן רציני עם העובדים.

נחום לנגנטל: על מה נלין על האוצר שהוא לא בסדר?

נחום לנגנטל: לא יודעים בכלל מה העובדים אומרים ומה ההנהלה אומרת.

נחום לנגנטל: לא היה מגע בעניין הזה בכלל.

אורי פורת: זה לא נכון.

נחום לנגנטל: הרי העובדים אמרו את זה כאן.

נחום לנגנטל: בואו ניתן את הזכות הלגיטימית לכל אדם לומר את מה שיש לו לומר.

נחום לנגנטל: אנחנו אמרנו שצריך להיות בודק.

נחום לנגנטל: אדוני היושב ראש, בשעה שאתם ישבתם בחדר שלך היה פה בודק.

נחום לנגנטל: אני כמובן לא אסבך אותו ואשאל אותו מה הממצאים שלו, מה הוא עשה?

נחום לנגנטל: אני רק אשאל אותו דבר אחד: האם אתה מרגיש שעבודתך היא חופשית לחלוטין ושמשתפים איתך פעולה כמו שצריך?

נחום לנגנטל: אמר לי המבקר שאין לו שיתוף פעולה מלא.

נחום לנגנטל: חבל שבזמן הזה שעבר מהחלטת הוועדה שהייתה כאן, עם החלטת הוועד המנהל, לא הייתה מספיק אפשרות לבודק לעשות את הבדיקה.

ישראל כץ: הוועדה לא אמרה מילה אחת על בודק.

ישראל כץ: אני בדקתי בתקנון הוא קיים ואפשר גם ללכת ולהביא אותו.

ישראל כץ: אנחנו ניסחנו כאן את ההחלטה שלנו.

ישראל כץ: אנחנו לא התערבנו בעניינים הפנימיים של רשות השידור.

נחום לנגנטל: אנחנו אמרנו שזה לא יפה שחלק מוועדת הכנסת ייקחו בורר לשם, ולכן שמחנו שהוועד המנהל אמר שהוא ייקח את זה על עצמו.

נחום לנגנטל: יש בזה משהו שהוא לא בסדר, כי בסופו של דבר רואים שהבדיקה לא נעשתה.

נחום לנגנטל: אדוני היושב ראש, כדי שהם יוכלו לפעול יש לאשר את האגרה כפי שהם מבקשים.

נחום לנגנטל: אם נאשר את האגרה כפי שהם מבקשים לא תהיה להם בעיה והאוצר לא יצטרך לתת להם מימון ביניים.

נחום לנגנטל: שנית, יש לאשר תקציב כפי שדורש המנכ"ל על מנת לא להחשיך מסך ועל מנת שהעובדים לא יקופחו בפרנסתם.

נחום לנגנטל: אבל, אנחנו צריכים להמשיך לבדוק את הדבר הזה, ולא באישור של כל התקציב, כמקשה אחת, היום.

נחום לנגנטל: אנחנו נפגשנו עם השרה הממונה ואמרנו: תציעו כזו הצעה בממשלה, ולכשיגיע הדבר הזה אלינו נגיד כן או לא.

נחום לנגנטל: לדעתנו, היינו אומרים כן לכזה דבר.

נחום לנגנטל: אבל, משלא באה הצעה כזו לידינו כרגע, אז היא גם לא עומדת על הפרק.

נחום לנגנטל: אין לי ערובה שהבדיקה הולכת להתבצע ושכשנבוא לדון בסעיף בעוד חצי שנה, בדיון בתקציב 2002 שאכן יהיה לנו ספר שנוכל לבדוק אותו ביסודיות וברצינות.

נחום לנגנטל: לכן אני אמרתי שאין לי ברירה, אני צריך להצביע נגד התקציב.

נחום לנגנטל: אני באופן אישי פתוח לשמוע הצעות שונות ולו בכדי שהשידור הציבורי ימשיך וכדי שהעובדים לא יקופחו, ושהמסך לא יוחשך.

נחום לנגנטל: אבל להביא את אותו הדבר as is ולהגיד: תצביעו, כי אחרת זה יוחשך, אז זה אקדח על הרקה שלנו ואני לא מרגיש נוח עם הדבר הזה.

ישראל כץ: תודה רבה.

ישראל כץ: חבר הכנסת איתן כבל, בבקשה.

דוד גלנוס: אני מבקש בשם העובדים זכות דיבור לפני ההצבעה, מפני שאומרים פה כל מיני דברים.

דוד גלנוס: אין לי איגוד מקצועי, אין לי הסתדרות.

דוד גלנוס: אין שום דבר.

ישראל כץ: אנחנו נשמח לשמוע אתכם.

איתן כבל: אולי יש לי יתרון בזה שלא עסקתי בנושא רשות השידור.

איתן כבל: אבל יחד עם זאת, כמי שעוקב מהצד כמו כל אזרח, כאשר אני שומע את ההנהלה ואת האחרים ואת חברי הכנסת, אני די נבוך.

איתן כבל: אני בעד שידור ציבורי ברמה העקרונית.

איתן כבל: זו תפיסת עולם.

איתן כבל: אבל כשאני שומע את מנכ"ל הרשות ואת האחרים אני נזכר בימיי בטירונות כאשר עולות הטענות של: שתו לי, אכלו לי.

איתן כבל: זאת אומרת, הטירון אף פעם לא אשם.

איתן כבל: אני רוצה לתמוך ולעזור.

איתן כבל: אני רוצה שהאצבע תסייע לקידום השידור הציבורי במדינת ישראל כי אני מאמין בו.

איתן כבל: אבל, מה אני כאזרח מקבל תמורת 517 ₪ האלה?

איתן כבל: עם כל הכבוד לחברי שירי ויצמן, עכשיו לא מעניין אותי האולפן בבאר-שבע ולא כל הסחר מכר מה יהיה או לא יהיה.

איתן כבל: אני מתרשם כי גם אם נאשר עכשיו את התקציב, המקרה הזה יחזור על עצמו וזה רק עניין של זמן.

איתן כבל: אני כאזרח חייב לשלם את הסכום של 517 ₪ עבור האגרה.

איתן כבל: לעומת זאת, כאשר אני לא מעוניין בשידורי הכבלים אני מודיע להם שאני לא מעוניין בזה ואני לא משלם עבור זה.

איתן כבל: אני מחויב לשלם אגרה למרות שאני לא מקבל שירות.

איתן כבל: אני כל הזמן מקבל את הסיפורים של שתו לי ואכלו לי.

איתן כבל: אני שמעתי פה בליל של דיבורים ואני רוצה לומר לכם שאין אור בקצה המנהרה.

איתן כבל: קודם כל,אני ניסיתי להבין מה קורה כאן בוועדה.

איתן כבל: מי נגד מי?

איתן כבל: צריך להקים ועדת חקירה בשאלה מה כל אחד מהיושבים פה מנסה להשיג.

איתן כבל: אתם יודעים שקשה לי לשבת בשקט, אבל אמרתי לעצמי שאני קודם כל אשב בשקט ואנסה להבין מה חבר הכנסת לנגנטל אומר, מה אומר חבר הכנסת חוגי, ומה טוענים נציגי מר"ץ, מה אומר חבר הכנסת שירי ויצמן ומה אומרים חברי הנהלת רשות השידור.

איתן כבל: נכון שהרייטינג של הערוץ הראשון עלה.

איתן כבל: הרייטינג עלה לא בגלל שהיה כסף או לא היה כסף, כי בשביל תוכנית טובה ושידור טוב לא צריך שקל, צריך ניהול של העניינים.

איתן כבל: כשאני צופה בטלוויזיה אני יודע שאני לא צריך להעביר לערוץ 11 משום שאני יודע שאין לי מה לראות בערוץ הזה.

איתן כבל: פה ושם יש הבלחה והברקה של איזה תוכנית.

איתן כבל: אני הייתי רוצה שהערוץ הזה יהיה ערוץ הדגל של מדינת ישראל.

איתן כבל: אני משלם 517 ₪ אגרה ואני רוצה לדעת עבור מה אני מוציא את הכסף הזה.

איתן כבל: בסופו של דבר, הכל מתחיל ונגמר בשירות שאני מקבל מהרשות.

איתן כבל: ברור שאני רוצה לעזור לכתבים ולעובדים, אבל אם אני לא מקבל את השירות מכם אז מה זה שווה לי?

ישראל כץ: איתן, כאשר אתה אישרת את תקציב משרד הבריאות, האם אתה בדקת שכולם מקבלים את השירות הכי טוב?

איתן כבל: אני לא אמרתי שאני לא רוצה לתמוך.

איתן כבל: אני לא אומר לך מה לעשות.

איתן כבל: אני לא קיבלתי הוראות לתמוך או לא לתמוך, ומי שיעז לתת לי הוראות יקבל תשובה לגיטימית ממני.

איתן כבל: אני באתי לפה כי אני רוצה שירות ציבורי טוב וחזק, אבל אחרי כל הדיון הזה אני עדיין לא שוכנעתי ואני אומר זאת בכאב.

איתן כבל: אדוני היושב ראש, אני לא הייתי כאן בישיבות הקודמות בנושא הזה, אבל אם תיקח את הפרוטוקולים שעסקו בנושא הזה בשנים הקודמות, תראה שהדברים שנאמרו אז הם דברים דומים למה שנאמר פה.

איתן כבל: הכל אותו דבר.

ישראל כץ: אנחנו צריכים לעסוק בהיבט התקציבי של הנושא.

ישראל כץ: יש גיבנת של עודף עובדים ומשרד האוצר לדורותיו משיקולים שונים עדיין לא הקצה כספים לדבר הזה.

ישראל כץ: זה דבר שהוא קיים וגם אם תאשר את התקציב הדבר הזה לא ישתנה מחר.

ישראל כץ: אנחנו מקווים שהממשלה תנקוט בצעדים המתבקשים.

איתן כבל: כשאני מקבל כאן

איתן כבל: החלטה להעביר תקציב כזה או אחר בסופו של עניין זה לא רק בשביל שלעובדים יהיה כסף, כן או לא, אלא זה גם עניין של מה יהיה איכותו של השירות שאני אקבל.

ישראל כץ: איכות שידור הוא לא עניין שאני יכול להגדיר אותו כאן בוועדה.

איתן כבל: כל העניין הוא דרך ההתנהלות המינהלית.

איתן כבל: ישראל ידידי, הרי על מה הויכוח?

איתן כבל: היו"ר ישראל כ"ץ: אני אומר לך על מה הויכוח ומה מסגרת הדיון.

איתן כבל: הויכוח הוא שאנחנו אישרנו כאן בוועדה הזו תוך כדי התקציב נושאים במיליארדים ובמאות מיליונים.

איתן כבל: בהרבה מאוד תחומים בדקנו, ניסינו להתעמק, לפעמים היה קוצר זמן, במסגרות הכלליות של הדברים.

איתן כבל: אנחנו לא התחלנו לבדוק איך מתנהלת מחלקה מסוימת בבית חולים זה או אחר.

איתן כבל: יש לי רושם שבהזדמנות הזו של אישור תקציב, אנחנו חודרים יותר מידיי באופן פוליטי לרשות השידור.

איתן כבל: אני הדגשתי ואמרתי שהקשבתי לכולם כי רציתי להבין מה קורה.

איתן כבל: כל אחד וסיבותיו עימו.

איתן כבל: אחד רוצה אולפן והשני רוצה משהו אחר ואין לי טענות, אבל אני גם רוצה להבין איך כל מה שנאמר מוביל לכך שבשנה הבאה לא ישכתבו עיתונאים את מה שהיה השנה לגבי הכל.

איתן כבל: אני לא נכנס לעניין איך מחלקה זו אחרת צריכה להתייעל.

איתן כבל: האווירה הציבורית צריכה להשתנות.

דליה איציק: היא לא תשתנה.

דליה איציק: למה לגבי הערוץ השני אף אחד לא מעז לדבר?

דליה איציק: כי אין לכם שום say.

דליה איציק: אולי באמת צריך להפריט את הערוץ הראשון.

ישראל כץ: כשאנחנו ישבנו כאן על חוק הערוץ השלישי כי הטילו עלינו, בגלל חוק ההסדרים, נכנסנו גם לאחוז, לתכנים באופן כללי, במסגרות.

ישראל כץ: יש בערוץ השלישי כל מיני חידושים.

ישראל כץ: אבל כאן יש לנו עניין כספי מינהלי של אישור או אי אישור תקציב רשות השידור.

ישראל כץ: אנחנו יכולים להתייחס לבעיות מינהליות או לבעיות כספיות.

ישראל כץ: הייתה ועדת משנה וחשפו כל מיני דברים בתחום הכספי.

ישראל כץ: הכל הועבר לממשלה.

ישראל כץ: הממשלה ראתה וכולם ראו.

ישראל כץ: אני הבנתי שהם גילו עודף.

ישראל כץ: זה היה הפשע הגדול.

ישראל כץ: אני אמרתי שאני לא מקבל את זה כפשע.

ישראל כץ: לא במקרה ישיבת ועדת הכספים, סוכמה והוצבעה אז פה אחד כפי שהוא סוכמה.

ישראל כץ: אנחנו לא נכנסנו לענייני הבודקים ולא לעניינים אחרים שהם לא מהעניין שלנו.

ישראל כץ: יש לי חשד וחשש שיש כאן בוועדת הכספים כניסת יתר בנושא התכנים ברשות השידור.

ישראל כץ: עם כל הכבוד, אנחנו לא המנהלים.

ישראל כץ: אנחנו מבינים בכספים, אנחנו לא מבינים באווירה.

ישראל כץ: יש כרגע שידור ציבורי, הוא כבר הגיע לאמצע השנה ואנחנו צריכים לקבל החלטה.

ישראל כץ: הלוואי ונבדוק כל גוף ציבורי שמגיע אלינו בצורה כזו וננסה לשנות אותו בצורה כזו, למרות הקואליציה ולמרות הממשלה.

ישראל כץ: יש לי הרגשה שהוועדה הזו מגלה עניין יתר בנושא הזה בגלל שמדובר בתקשורת, טלוויזיה, רדיו, רשות שידור.

ישראל כץ: יש גם גבול לכל דבר.

ישראל כץ: בפעם הקודמת אני אמרתי שאני רוצה לסיים את הנושא לכאן או לכאן.

ישראל כץ: סיימנו בזה שעל פי חוות דעת היועצת המשפטית שלנו אנחנו העברנו את זה חזרה לממשלה.

ישראל כץ: עכשיו הממשלה הביאה אלינו.

ישראל כץ: אני לא רואה דרך אחרת בנסיבות העניין בלבד להצביע.

ישראל כץ: כל אחד צריך להבין את המשמעויות הכוללות של האישור או אישור התקציב.

סמדר אלחנני: אני רוצה להתייחס לדברים תקציביים כלכליים.

סמדר אלחנני: אין לי התייחסות לצד המשפטי של העניין, בוודאי לא לצד התכנים של רשות השידור.

סמדר אלחנני: ראשית, במידה מסוימת צריך להתייחס אל רשות השידור כמו אל כל עמותה.

סמדר אלחנני: אתם דורשים דרישות מינימליות מעמותה שבאה לכאן לבקש את הפטור ממס.

סמדר אלחנני: למשל, היא חייבת להביא דו"ח של רואה חשבון.

סמדר אלחנני: עניין רשות השידור, בין מועד א' למועד ב' של התקציב התווסף רק תקציב הפיתוח המיוחד שהוא משתמש בעודפים.

סמדר אלחנני: כאחת שקוראת תקציבים, אתה יכול להיות לדעת שיש עודף רק אם יש דו"ח של רואה חשבון.

סמדר אלחנני: צריך יתרת פתיחה ויתרת סגירה.

סמדר אלחנני: עודפים זה מאזני.

סמדר אלחנני: יש דיווח שוטף ויש דיווח מאזני.

סמדר אלחנני: שני הדברים האלה לא מגיעים אל ועדת הכספים, דבר שהוא אלמנטרי מאיזה עמותה מסכנה שמנהלת בית כנסת.

סמדר אלחנני: צריך לבוא מפה דו"ח כספי מסודר.

סמדר אלחנני: שנית, יש פה בלבול בין מה שצריך לעשות תקציב המדינה לבין רשות השידור.

סמדר אלחנני: רשות השידור היא לא מוסד סוציאלי.

סמדר אלחנני: היא לא יכולה לתת הנחות.

סמדר אלחנני: אם המחוקק יחליט שצריך לתת הנחה לאזרחים ותיקים, צריך למצוא לזה את המקור.

סמדר אלחנני: לא הם המקור.

סמדר אלחנני: הם פשוט לא יכולים לדעת את הדברים.

סמדר אלחנני: תוכנית הקיצוצים של הממשלה עדיין לא הובאה לוועדת הכספים והיא עדיין לא אושרה כאן.

סמדר אלחנני: פעם אחת החליטו שמימון האזרחים יהיה שני שליש ושליש.

סמדר אלחנני: שני שליש ישלמו משלמי האגרה הצעירים בשביל הותיקים, ושליש תשלם הממשלה.

סמדר אלחנני: עכשיו הממשלה החליטה כי סכום של 20 מיליון ₪ יקוצץ מתקציבים שונים שהיו צריכים להעביר לצורך הכיסוי של האזרחים הוותיקים ובו תישא רשות השידור.

סמדר אלחנני: מצד שני, אתם דורשים מהממשלה התערבות בתוכניות הבראה ובכל מיני דברים שצריכים להיות ממומנים על ידי רשות השידור.

סמדר אלחנני: צריך לצבוע את הכספים האלה.

אברהם-בייגה שוחט: אני קראתי באיזה פרוטוקול שאורי פורת מתנגד שיאשרו את התקציב, כי הוא מקבל ממילא את המשכורת והוא רוצה שיהיה בלגאן.

אברהם-בייגה שוחט: אני לא יודע מה עמדתו.

ישראל כץ: כאן הוא דיבר אחרת.

אברהם-בייגה שוחט: אולי צריך לשאול את השרה מה עמדתו של אורי פורת, כי היא אמרה את זה.

אברהם-בייגה שוחט: היא אמרה שהוא לא צריך את התקציב ושהוא רוצה שלא יהיה תקציב כי אז אפשר יהיה לפרק את רשות השידור, הוא ממילא מקבל את המשכורת.

אברהם-בייגה שוחט: אולי השתנה משהו מאז, אורי.

אברהם-בייגה שוחט: אומרים שאני רוצה להפריט את רשות השידור.

אברהם-בייגה שוחט: 11 שנים בוועדה פה אני נלחם על השידור הציבורי.

אברהם-בייגה שוחט: אני לא יודע איך להצביע בבלגאן כזה.

אברהם-בייגה שוחט: אני אוהב מאוד את אורי ואם הוא נגד להעביר תקציב כי הוא ממילא מקבל משכורת, אז אני שמעתי.

אברהם-בייגה שוחט: אני קורא את מה שכתוב וככה זה כתוב מפי השרה האחראית.

ישראל כץ: אנחנו נטפל בעניין כשיגיע תקציב התמ"ס, לא תקציב רשות השידור.

סמדר אלחנני: יש פה הפרשה לפחת.

סמדר אלחנני: להפרשה פחת יש אחוזים קבועים מציוד.

סמדר אלחנני: צריך מאזן שיש בו ערך נכסים וערך ציוד וקובעים את האחוזים ורק אחר כך אפשר להפריש לפחת.

סמדר אלחנני: זו משוואה אחת עם שני נעלמים שהיא לא ניתנת לפתרון בכלל.

סמדר אלחנני: גם זה מצדיק את הגשת המאזן.

סמדר אלחנני: הנושא הבא הוא השימוש בתקציב הפיתוח החד פעמי הזה.

סמדר אלחנני: מצוין שם שיש הלוואה לקריית רשות השידור.

סמדר אלחנני: רשות השידור לא יכולה לתת הלוואות.

סמדר אלחנני: היא לא גוף שיכול לתת הלוואות.

סמדר אלחנני: אם צריך לשלם חובות, צריך לשלם אותם.

סמדר אלחנני: זה צריך גם להופיע בתקציב השוטף ולא בתקציב פיתוח.

סמדר אלחנני: ההערה הבאה היא לגבי תגבור ההפקה המקומית – חד פעמי?

12961: זה כבר לא קיים.

12961: זה ירד בגלל הנסיבות.

סמדר אלחנני: לצערי הרב, האזרחים לא יודע את ההבדל בין כבלים, לווין ורשות השידור.

סמדר אלחנני: אנשים לא מבינים למה הם צריכים לשלם לרשות השידור, כאשר מקבלים את השידורים שלהם דרך הכבלים או דרך הלווין.

סמדר אלחנני: כמו שגובים את האגרה של רדיו דרך רישיון הרכב, למה אי אפשר לעשות מבצע במחיר זול לתשלום האגרה ושיהיו קבלני משנה?

ישראל כץ: אני עושה הפסקה עד השעה 13:00.

ישראל כץ: הישיבה תחודש בשעה 13:00.

בשעה 12: אחרי כן רשמה הילה לוי הישיבה חודשה בשעה 13:00.

ישראל כץ: ברשותכם, אני מחדש את ישיבת הוועדה.

ישראל כץ: לפני ההפסקה קטעתי את בייגה ואני אאפשר לו עכשיו להמשיך.

אברהם-בייגה שוחט: כפי שאמרתי לך, הייתי קצת במבוכה כי התגלגל לידיי מסמך ותרשומת מהשרה האחראית עם אנשים שבאו בתלונות רבות לרשות השידור.

אברהם-בייגה שוחט: מהמסמך הזה הבנתי שאורי פורת בעצם לא רוצה את התקציב כי משכורתו מובטחת ובכלל אין לו בעיה.

אברהם-בייגה שוחט: שאלתי את אורי אם זאת דעתו ושמחתי לשמוע שזה לא כך.

אברהם-בייגה שוחט: יש לי הערה ברמה האישית – אני נמצא כבר 11 שנים בוועדת הכספים ובכל השנים האלה הבעתי את דעתי ותמכתי בכל דרך כדי שהשידור הציבורי יתקיים, אבל כנראה שלשרה האחראית יש מקורות, שאני לא יודע מאיפה הם באים, שאומרים שאני מחכה שהתקציב לא יאושר ויפריטו את רשות השידור כי אני נגד השידור הציבורי.

אברהם-בייגה שוחט: כל זה נעשה, כמובן, במגמה למצוא חן בעיני שלושה אנשים שישבו בשיחה ואי אפשר שלא להתפעל מתוכן השיחה הזאת ומהתרשומת שבה לגבי האמת שבדברים ותוכן העניינים.

אברהם-בייגה שוחט: אשר לעניין עצמו, אני אתמוך בתקציב למרות כל מה שנאמר, כי אני חושש שאם התקציב לא יאושר תהיה בעיה ברשות השידור.

אברהם-בייגה שוחט: זה לא אומר שהרשות בסדר ושמעתי גם טענות כלפי האוצר על כך שהוא טירפד תכנית הבראה.

אברהם-בייגה שוחט: האוצר יכול לטרפד תכנית שצריכה לעלות חצי מיליארד שקל, אבל נאמר באופן מפורש שהוצעה אלטרנטיבה שאפשר היה לעשות איתה משהו ולא עשו.

אברהם-בייגה שוחט: אני כבר מכיר את הטיעונים האלה בעיקר מפי השרה האחראית ושום דבר לא מפתיע אותי, לא בטקסט שקראתי ולא בדברים שנאמרו כאן.

ישראל כץ: תודה רבה.

ישראל כץ: עופר חוגי, אתה רוצה לומר משהו?

עופר חוגי: טענו שלסיעת ש"ס יש שיקולים זרים ולא ענייניים.

עופר חוגי: אני רוצה להבהיר את העמדה של הסיעה שלנו ולמה אנחנו מצביעים נגד תקציב רשות השידור.

עופר חוגי: לפני כשנה וחצי ישב פה מנכ"ל משרד ראש הממשלה והציע לקיים תכנית הבראה לרשות השידור.

עופר חוגי: מאז לא נעשה דבר, אפילו לא היה משא ומתן עם העובדים ובנוסף לזאת, למרות שהיה עודף של 50 מיליון שקל, לא הקצו אותו להבראה של רשות השידור ולהוצאת מאות עובדים שנמצאים שם באבטלה הקיימת.

עופר חוגי: לכן אנחנו מצביעים נגד התקציב ואני חושב שאם יביאו בפנינו תכנית מסודרת, קונקרטית ועם מהלכים יום-יומיים לגבי תכנית ההבראה של רשות השידור, אנחנו נצביע בעדה.

ישראל כץ: תודה רבה.

ישראל כץ: חבר הכנסת וילן, הערה אחרונה.

אבשלום וילן: ההצעה שלי היא שרואה החשבון יכינו תכנית הבראה מוסכמת עם האוצר ובתנאים האלה יאושר התקציב.

אבשלום וילן: הא בהא תליא.

אבשלום וילן: אני דורש הצבעה על הצעתי.

דוד גלנוס: אדוני היושב ראש, אני מבקש לתת אפשרות לתגובה של העובדים.

דוד גלנוס: פה אומרים הרבה דברים, אומרים שלא מתקיים משא ומתן ואני רוצה להבהיר כמה נקודות.

ישראל כץ: אדוני יושב ראש הקואליציה, יש משהו שאתה רוצה לעשות?

זאב בוים: הנדל ביקש להתחלף עם נודלמן והוא ביקש לקרוא לנודלמן.

מיכאל נודלמן: אני מבקש לא לקיים הצבעה עד שאני חוזר.

ישראל כץ: אני לא אקיים הצבעה עד שחבר הכנסת נודלמן יחזור.

דוד גלנוס: אני יושב ראש איגוד עובדי התקשורת לצורך העניין ואני מייצג גם עובדי אנרגיה, דפוס ועוד כמה ענפים ואני מייצג פה את ההסתדרות.

דוד גלנוס: ברשות השידור יש שלושה גופים: ההנדסאים והטכנאים, שמיוצגים על ידי ההסתדרות, עובדי הדירוג המשולב שאני מייצג אותם ולעיתונאים יש האיגוד שלהם, אגודת העיתונאים.

דוד גלנוס: בחודשיים האחרונים ההנהלה מנסה להיכנס למשא ומתן ואין לי ספק שאם אנחנו מדברים על פיטורי 220 עובדים בכל הסקטורים האלה רק כדי להעביר תקציב, זה בכלל לא תכנית הבראה.

דוד גלנוס: תכנית הבראה לא נעשית על רגל אחת כדי להעביר תקציב.

דוד גלנוס: היא צריכה להיות הרבה יותר רצינית וודאי שלא ועדת הכספים של הכנסת היא זאת שצריכה לקבל את הההחלטה הזאת.

ויצמן שירי: מה אתה אומר?

ויצמן שירי: שאנחנו צריכים להיות חותמת גומי?

יוסף יצחק פריצקי: אני רוצה להבין איך כן.

דוד גלנוס: יש 2,500 עובדים וחלקם עובדים זמניים לפי פרוייקטים.

דוד גלנוס: ההסתדרות תומכת בהבראה, אבל לא יקרה שום דבר אם תאשרו את התקציב הזה ועד סוף השנה הזאת תהיה חייבת לקום תכנית הבראה.

דוד גלנוס: אם לא תאושר תכנית אתם הולכים להצביע על סגירת רשות השידור.

דוד גלנוס: האם זאת הכוונה שלכם?

ויצמן שירי: אני מציע שכחלק מההחלטה יתקיים בעוד שלושה חודשים דיון נוסף לראות איפה אנחנו עומדים.

ישראל כץ: האם הצעת הפשרה מקובלת על מי שמתנגד לזה?

ויצמן שירי: אם התקציב יאושר אני מציע שבעוד שלושה חודשים תבוא ההנהלה יחד עם הוועד המנהל וימסרו דין וחשבון לוועדה איפה הדברים עומדים, כולל תכנית הבראה.

אבשלום וילן: זה בדיוק מה שהצעתי.

אבשלום וילן: אני מציע שהאישור יבוא כמקשה אחת עם הסעיפים הבאים: 1.

אבשלום וילן: אישור התקציב.

אבשלום וילן: 2.

אבשלום וילן: ב-1.9.2001 יובא לכאן דוח רואה החשבון לאחר שהוא בדק את כל התיקים שהוא רוצה לבדוק.

אבשלום וילן: 3.

אבשלום וילן: לוועדה תוצג תכנית הבראה.

ישראל כץ: אני מקבל את ההצעה של וילן וחוזר עליה: 1.

ישראל כץ: לאשר את התקציב.

ישראל כץ: 2.

ישראל כץ: עד ה-1.9.2001 יוגש לוועדה דוח רואה החשבון.

אבשלום וילן: לאחר שכל התיקים שהוא דרש נפתחו.

ישראל כץ: 3.

ישראל כץ: תוגש תכנית הבראה מלאה, מפורטת ומדוייקת.

ישראל כץ: מי בעד הצעתו של חבר הכנסת וילן?

ישראל כץ: בעד – רוב נגד – מיעוט נמנעים – אין הצעתו של חבר הכנסת אבשלום וילן התקבלה.

ישראל כץ: תודה רבה, ההצעה התקבלה.

נחום לנגנטל: אדוני היושב ראש, אני מבקש רביזיה.

ישראל כץ: ההצבעה על הרביזיה בעוד שלוש דקות.

ישראל כץ: אני מחדש את הישיבה.

ישראל כץ: התעוררה בעיה עם מספר החברים של ש"ס בוועדת הכספים בגלל שינויים והחלפות שנעשו בין חברי הוועדה.

עופר חוגי: אם יש 19 חברים בוועדת הכספים, לש"ס יש ארבעה חברים.

עופר חוגי: אם האיחוד הלאומי קיבלו עוד אחד, גם ש"ס קיבלו עוד אחד.

ויצמן שירי: האיחוד הלאומי קיבלו תוספת של אחד ואנחנו תוספת של אחד.

עופר חוגי: זה לא יכול להיות.

איתן כבל: אפשר לבדוק את זה במזכירות הכנסת.

איתן כבל: הוויכוח הזה לא ייגמר.

נחום לנגנטל: אדוני היושב ראש, אני מציע שתקיים הצבעה, מה הבעיה?

ישראל כץ: יש פה סוגיה ואני לא יכול לקיים הצבעה.

רחמים מלול: אני מציע לדחות את הרביזיה למחר עד שנלבן את הסוגיה הזאת.

ישראל כץ: אני מקבל את זה.

ישראל כץ: אני אצביע על כל הרביזיות מחר לא לפני השעה 11:00 ואנחנו נבדוק את זה.

ישראל כץ: תודה רבה לכולם, הישיבה נעולה.